Ўзбекистонда интернет (инфографика) – UzAnalytics\nПрезидент Шавкат Мирзиёевнинг жорий йил 14 майда қабул қилинган “Электрон тижоратни тезкор ривожлантириш бўйича чора-тадбирлар тўғрисида”ги қарорига мувофиқ, Ўзбекистон ҳукумати мамлакатни рақамлаштиришга қаратилган қатор ишларни амалга оширди. Мазкур ҳужжатда мамлакатда электрон тижоратни ривожлантиришга тўсқинлик қилаётган қатор муаммолар ва уларни ҳал этишнинг бир нечта қонуний ечимлари кўрсатилади, шунингдек, Ўзбекистонга Amazon, eBay ва бошқа виртуал бозорлар учун йўл очилади.\nБу борадаги маълумотлар билан ўзбек тилида шу ерда танишиш мумкин http://caa-network.org/archives/13349\nЎзбекистон минтақада аҳолиси энг кўп мамлакат бўлгани боис, у ҳудуддаги нетизенлар умумий сонининг кўплиги бўйича етакчилик қилмоқда. Ўзбекистонда қарийб 15 миллиондан ортиқ фуқаро интернетдан фойдаланади. Бу мамлакатнинг қарийб ярим аҳолиси дегаанидир. Ўзбекистон фоиз ҳисобида Қозоғистондан анча орқада. Масалан бу ерда 80% аҳоли интернетдан фойдаланади.\n2018 йил январда Ўзбекистонга интернетнинг кириши\nҲар қандай девайс орқали интернетдан фойдаланган аҳоли фоизи – Ўзбекистон 48%\nSource: 2018 Global Digital ҳисоботи\nМобиль алоқадан фойдаланувчилар компьютерларни қувиб етди\nЎзбекистонда интернетдан фодаланаётганларнинг ярми мобиль телефон орқали ушбу ижтимоий тармоққа уланади. Мобиль телефонлар оммалашуви телекоммуникация компаниялари тақдим этаётган нисбатан арзон ва симсиз алоқанинг мавжудлиги билан изоҳланади. Бундан ташқари, турли муассасаларда кенг тарқалаётган бепул Wi-Fi ҳамда интернетдан симсиз фойдаланишда қулай инфратузилма ҳам муҳим роль ўйнайди. Бунда интернетга уланиш учун фақат сим-карта керак бўлади холос. Ўзбекистонда мобиль интернет жуда яхши ривожланган – мамлакат аҳолисининг мобиль интернетдан фаол фойдаланувчилари сони фоиз ҳисобида олганда 30% га етди, бу қарийб 10 миллион нафар фуқаро ижтимоий тармоқдан фойдаланади, деганидир.\nХалқаро электр алоқа иттифоқидан олинган маълумотларга кўра, 2016 йилда Ўзбекистоннинг ҳар юзта фуқаросига 74 тадан мобиль телефон тўғри келган.\nЎзбекистондаги мобиль интернетнинг яна бир ижобий томони – унинг юқори тезликда ишлашидир. Мобиль интернет-провайдерлари абонентларининг тенг ярми юқори тезликдаги кенг полосали мобиль алоқага уланган. Интернет тезлиги жуда паст ҳисобланган ушбу минтақада мобиль технологияларининг янги авлоди 3G ва 4G даражали юқори тезликдаги кенг полосали мобиль алоқага арзон ва қулай уланиш имконини берди.\nМарказий Осиё кенг полосали алоқа (КПА) орқали интеретдан фойдаланиш бўйича ҳеч қачон устунлик қилмаган. Узоқ вақт давомида фақат корпоратив мижозларгина асримизнинг бошида минтақага кириб келган мазкур алоқа туридан фойдаланиш имконига эга бўлганлар. 2003 йилда Ўзбекистонда қарийб уч минг абонент ушбу алоқа турига уланган эди. Фақат 2015 йилга келибгина, мамлакатда КПА абонентлари миллион нафарга етди ва йил давомида беш баравар кўпайди. Келгуси 2016 йилда мамлакатда КПА абонентлари сони яна 1 миллионтага кўпайди ва қарийб икки миллион 800 минг нафар абонентни ташкил этди. Бу Қозоғистонга нисбатан, кўпроқ кўрсатгичдир.\n2015 йил охирида Ўзбекистон ўз интернет тармоғини ривожлантириш бўйича қарийб бир миллиард доллар маблағ ажратишини эълон қилган эди. Бу маблағ “HSPA+, 4G LTE технологияларини ривожлантириш, чекланган ва симсиз интернетдан фойдаланишни, магистрал ва мультисервис тармоғини кенгайтириш, оптик толали технологияларни қуриш ҳамда янги мультимедиа хизмат турларини жорий этиш”га йўналтириш режалаштирилган эди.\nЖаҳон банкининг 2017 йил март ойидаги маълумотларига кўра, интернетнинг ўтказувчанлик қуввати Ўзбекистон аҳоли жон бошига секундига 0.6 Kb ни ташкил этади. Бу жуда паст даражали тезликдир.\nҚуйидаги келтирилган жадвалда шуни ҳисобга олиш керакки, интернетдан чекланган кенг полосали фойдаланиш бўйича битта пункт, бир неча кишини интернет тармоғига улаши мумкин. Бундан ташкилот ва компаниялар кенг фойдаланмоқда.\nМамлакат аҳолиси учун интернетдан фойдаланиш ҳамон қимматлилигича қолмоқда. Бу фуқаролардан ижтимоий тармоққа кириш учун етарлича маблағ сарфлашни талаб этяпти.\nВиртуал ҳаёт қанча туради?\nЧекланган кенг полосали алоқа нархлари (Mbit/s, US$ PPP) – 5.00 АҚШ доллари\nМобиль интернет нархлари (Gbit/s, US$ PPP) – 9.31 АҚШ доллари\nМанба: “Рақамли дивидентларни олиш: Европа ва Марказий Осиёда ривожланиш учун интернетдан самарали фойдаланиш”, Жаҳон банки, 2017 йил, март.\nЎзбекистонда интернетдан фойдаланиш имкониятларининг ошиши бизнесни ривожлантиришга ҳам таъсир кўрсатади, деб ҳисоблашади. Жаҳон банки Ўзбекистон рақамли иқтисодиётини ҳали бошланғич даражада, деб ҳисоблайди. Электрон тижоратни ривожлантириш учун салмоқли ва арзон интернетдан фойдаланишнинг ўз етарли эмас. Бунинг учун ривожланган инфратузилма, етук молиявий ва қонунчилик базаси бўлиши ҳам лозим. Жаҳон банкининг 2017 йил маълумотларига кўра, Ўзбекистонда интернет тармоғи ёки мобиль телефони орқали ўз банк ҳисоб рақамига кирган банк мижозлари ҳамда интернет ёрдамида онлайн харид ёки тўловни амалга оширган фуқаролар сони 7% ни ташкил этган.\nЎзбеклар интернетда нима билан шуғулланишади?\nЎзбекистонда кўнгилочар ёки ахборот манбалар энг машҳур интернет манбалар ҳисобланади. 2017 йил Ўзбекистонда энг кўп мурожаат этилган сайтлар қуйидагилардир:\nСкриншот манбаси: «2018 Global Digital» ҳисоботи, We Are Social ва Hootsuite\nИжтимоий тармоқларга келсак, мамлакатда Россиянинг Одноклассники ва ВКонтакте нинг на ўзбеклар тушунадиган рус тилидаги ва на ўзбек тилидаги рақиблари бор (Ўзбекистонда ВКонтакте тармоғидан тожик тилида ҳам фойдаланишади). Россия ижтимоий тармоқларидаги ўзбек фойдаланувчилари сонини аниқлаш жуда қийин. Чунки ҳаммабоп бўлган манбаларда бундай маълумотларнинг ўзи йўқ. Бундан ташқари, Россияда истиқомат қиладиган жуда кўп ўзбеклар Россия ижтимоий тармоқларидан кенг фойдаланади ва ижтимоий тармоқларга рус IP-манзиллар бўйича киради. Марказий Осиёда энг машҳур ижтимоий тармоқларни баҳолаш имконларидан бири бу «2018 Global Digital» ҳисоботи бўйича сайтларга ташриф буюришдир.\nЎзбекистондаги машҳур ижтимоий тармоқлар. «2018 Global Digital» ҳисоботи, We Are Social ва Hootsuite агентликлари бўйича 2017 йилда энг кўп ташриф буюрилган веб-саҳифалар рейтинги\nВКонтакте – 6\nОдноклассники – 3\nИнстаграм – 14\nСайтлар бўйича статистик ахборотларни тўплайдиган Liveinternet.ru сайтининг маълумотларига кўра, Одноклассиники ижтимоий тармоғида Ўзбекистонлик фойдаланувчиларнинг сони 2018 йилнинг биринчи чорагида 707 559 нафар кишини ташкил этган.\n«2018 Global Digital» ҳисоботи, We Are Social ва Hootsuite агентликлари маълумотларига кўра, ҳар ой Фейсбукда қарийб 1,3 миллион, Инстраграмда 890 000 минг фаол профиллар рўйхатга олинган. Ўтган йил билан таққослаганда, ўзбек “фейсбукчи”лари сони 69%га ошган. Фейсбукдан фойдаланадиган ўзбекларнинг 62% и ушбу тармоққа ўз мобиль телефонлари орқали кирган.\nSimilarWeb, сайтидан олинган маълумотларга кўра, Ўзбекистонда Imo иловаси, Андроид оператив тизимида юкланган энг машҳур илова ҳисобланади. Телеграм иловаси эса, иккинчи ўринни эгаллайди. Бироқ Телеграм Apple дўконида 2018йил 6 октябрь иловалар тахтасида Инстаграм ва IMO дан юқорида, биринчи ўринни эгалаган бўлсада, Ўзбекистондаги Google Play дўконида доимо юклаш трендида турибди. Google дўкони иловалар тахтасида Инстаграм и Одноклассники етакчилик қилмоқда.\nҲудудда борган сари оммалашиб бораётган Снапчат ушбу кўрсаткичда тўртинчи ўринда кўрсатилгани кўпчилик учун қизиқарли янгилик сифатида қабул қилинса керак.\nМазкур материалда келтирилган маълумотлар методологияси ва ахборотдан фойдаланилишига кўра, бошқа тадқиқот лойиҳаларидаги маълумотлар ёки давлат манбаларидан фарқ қилиши мумкин.


Ўзбекистонда наркогуруҳ аъзолари қўлга олинди\n23 ноябр 2020, Тошкент вақти: 22:16\nЎзбек махсус хизматлари гиёҳванд моддаларга ўт қўйишга тайёрланмоқда.\nЎзбекистон Миллий хавфсизлик хизмати Тожикистондан Қозоғистонга Ўзбекистон орқали гиёҳванд моддалар ташувчи жиноий гуруҳнинг 11 аъзосини қўлга олди. Амалиёт пайтида 6 кило гиёҳванд модда ҳам мусодара қилинган.\nPodrobno.uz нашрининг билдиришича, махсус кучлар Жиззах вилояти Мирзачўл туманида олиб борган махсус амалиёт пайтида гиёҳванд моддаларни Қозоғистонда қабул қилиб олувчи қозоқ фуқароси ҳам қўлга олинган.\nЯна бир махсус амалиёт пайтида эса яна бир наркогуруҳнинг 7 аъзоси қўлга олиниб, 12 кило гиёҳванд модда топилган. Бундан ташқари Жиззах виллятида икки фуқаро Тожикистондан Ўзбекистонга 11 кило афюн олиб ўтаётганида қўлга олинган.\nҚорақалпоғистоннинг Тўрткўл туманида истиқомат қилувчи шахснинг автомашинасидан эса 15 кило афюн топилган.\nХабарда айтилишича, мазкур шахсларга нисбатан суд жараёнлари якунланиб, уларга ҳукм ўқилган. Лекин хабарда бу борада батафсил маълумот берилмаган.


Нима қилиш керак? – mulkdor.com\nБизнес – бу бировларнинг чўнтагидаги пулни зўрлик ишлатмай олиш санъатидир.\nАввало, “пул – нима?” деган саволга жавоб топиб олинг. Бунда чуқур фалсафий мушоҳадаларга берилиш зарур эмас. Асосийси, айнан ўзингиз учун унинг қандай аҳамиятга эгалиги ва нима учун кераклигини аниқаштириб олинг ва олдингизга “албатта эришаман” деган мақсад қўйинг.\nОрзуларингизни беэътибор қолдирманг. Иложи бўлса, бир кичкина қутича ёки алpбомга уларни йиғиб боринг. Аммо шунчаки орзуга берилавермай, ҳамиша “унга етиш учун нима қилиш керак?” деган саволга ҳам жавоб излаб юринг.\nСиз учун яна бир муҳим савол: “Мақсадингизга етиш йўлидан сизни ҳеч нима айнита олмаслиги учун нима қилмоқ керак?”\n“Муҳим” ва “тез” атамалари орасидаги фарқни англаб олинг. Баъзида ўзингиз учун муҳим бўлган ишни ташлаб, бошқа тезроқ бажарилиши лозим бўлган амалга қўл уришингизга тўғри келади. Шунда ўша тез ишдан оладиган фойдангиз муҳим ишни бир чеккага суриб туришга арзийдими-йўқми? Ана шу саволга тўғри жавоб топинг. Агар арзимаса, бу ишга қўл урманг.\nБойиш имконияти бўла туриб, камбағалликда яшаш уят. Керак бўлганда биладиган одамлардан маслаҳат сўранг. Пулнинг фақат сиз учун ишлашини таъминланг. Олдингизга қўйилган мақсадга албатта эришинг. Аммо мақсадни оддий ва аниқ шаклда қўйинг. Ҳамма нарсага бирданига эмас, босқичма-босқич эришилади. Шунинг учун мақсадни ҳам босқичма-босқич қўйинг. Яна ичингиздаги душман – дангасаликни енгинг. Бойлик ишни пайсалга соладиганлар, бўлар-бўлмасга кейинга сурадиганларни ёқтирмайди.\nМана, қонун-қоидалар билан танишиб чикдингиз. Энди пайсалга солмай, уларга амал қилишни бошланг. Кўп замонлар аввал Синека шундай деган эди: “Биз бирор ишни қийин бўлгани учун бошламадик, деб ўйлаймиз, аслида бошламаганимиз учун бу иш қийин туюлади”. Узоққа бориб нима қиламиз, ўзимизда ҳам “Кўз – қўрқоқ, қўл – ботир”, деган мақол бор-ку.\nЧегаралардаги даҳмазалар қачонгача чӯзиларкан?\nАвваллари эстрада хонандаси Мавлуда Асалхӯжаеванинг бир қўшиғи нақоратида “Муҳаббатни чиқаргандир чидаганга” - деб, айтиладиган жойи бор эди, билсангиз. Бу тарона бир неча ...\nИнсон ...March 13 2018, 03:03


Қизларимиз туфайли жаннатга кирсак... Skip to Menu\nИскать...\tСайтЯнгиликларТаҳлилларДолзарб мавзуХабарларИслом диниФатволарНикоҳ одобиИсломий оилаРивоятОиламда РамазонМуносабатЯнги!ҚариндошларҚўшничиликМеҳнатИллатУрф-одатТаълимОиламЭркин мавзу!Ота-онаЭркакКасб-ҳунарСпортКуёв болаларга...АвтооламЮридик хизматАёлГўзалликСаломатликПазандачиликҲомиладорлик тақвимиФарзандТарбияМуаммоларМаслаҳатларИсмларМақолаларСара!МактубларҲикояларПарда ортидаҲаловатЭнг сара мақолаларТурмуш сабоқлариБахтли бўлишнинг ўттизта сабабиЖинсий тарбия HomeОиламФарзандҚизларимиз туфайли жаннатга кирсак... Сайт бўлимлари\nОилавий ҳаётни кўз – кўз қилиш\nI have been surfing online more than 4 hours today, yet I never found any interesting article like ...\tПарда ортида\nҚизларимиз туфайли жаннатга кирсак... Подробности\nКатегория: Фарзанд\tДата публикации\tҲалигача айримлар ўғил фарзандларни қизлардан аъло ҳисоблайди. Ўғилнинг туғилиши, қизнинг дунёга келишига қараганда, кўпроқ хурсандчилик олиб келади. Унинг тарбияси учун кўп вақт кетади ва яхшигина қувват ҳамда таъминот зарур бўлади. Ундан катта умид қилишади. Унинг борлигининг ўзи ҳам катта аҳамият касб этади. Бу узоқ вақтлардан бери қон-қонимизга сингиб келаётган одатдир.\nҲудди шундай ҳолат Пайғамбаримиз Муҳаммад соллаллоҳу алайҳи васалламнинг юртлари Арабистонда ҳам учраб турарди. Қуръон оятлари эслатмаларига назар соладиган бўлсак, ўша пайтнинг кишилар янги туғилган қиз чақалоқларини тириклайин ерга кўмишганининг гувоҳи бўлиш мумкин. Ўша вақтларда қизларидан қутилиш учун ана шундай йўл тутган оталар ҳам учраб турган: “Қачон бировларига қиз (кўргани ҳақида) хушхабар берилса, ғазабга тўлиб, юзлари қорайиб кетар. Ва у (қизни) хўрлаган холида олиб қолиш ёки (тириклай) тупроққа қориш (тўғрисида ўй суришиб), ўзига хушхабар берилган нарсанинг (яъни, қиз кўришнинг) «ёмон»лигидан (номус қилиб) одамлардан яшириниб олур. Огоҳ бўлингизки, улар (бу қилмишлари билан) энг ёмон (яъни, ноҳақ) ҳукм чиқарурлар” (Наҳл сураси, 58-59).\nАлҳамдулиллоҳ, у даврлар ўтиб кетди. Аллоҳ инсонийликка хос бўлмаган ушбу одатдан одамларни қайтариш мақсадида ўзининг севимли ва сўнгги пайғамбари Муҳаммад соллаллоҳу алайҳи васалламни юборди. Бу катта ютуқ эди. Аммо у Зот бундан ҳам аълороғини қилди. Пайғамбаримиз соллаллоҳу алайҳи васаллам ўз замондошларининг аёллар ва уларнинг жамиятда тутган ўрни борасидаги қарашларини ўзгартириб юбордилар.\nПайғамбар соллаллоҳу алайҳи васаллам одамларга Аллоҳнинг сўзларини ўқиб берар эдилар: “Осмонлар ва ерлар Аллоҳнинг мулкидир. У Ўзи хоҳлаган нарсани яратур. У ўзи хоҳлаган кишига қизларни ҳадя этур ва Ўзи хоҳлаган кишига ўғилларни хадя этур. Ёки уларни эгизак ўғиллар ва қизлар қилур ва Ўзи хоҳлаган кишини—туғмас (бепушт) қилиб қўюр. Албатта У (барча нарсани) Билгувчи ва (Ўзи хоҳлаган нарсани яратишга) Қодирдир” (Шўро сураси, 49-50) Ўғил ҳам, қиз ҳам Аллоҳнинг неъмати бўлиб, ҳар бир фарзанд шукроналик ҳисобланади. Қиз фарзандларга нисбатан ғамхўр ва яхши муносабатда бўлганларга Аллоҳ катта мукофотлар ваъда қилган. Қизни ўстириш, уни тарбиялаш ва унга илм бериш — жуда катта иш ҳисобланади. Буларни тасдиқловчи жуда кўплаб ҳадислар мавжуд.\nПайғамбаримиз Муҳаммад соллаллоҳу алайҳи васаллам дедилар: "Кимнинг учта қизи бўлса, уларнинг ҳарҳашалари, оғирликлари ва енгилликларига сабр қилса, Аллоҳ уларга кўрсатган раҳмати туфайли уни жаннатга киритур", дедилар. Бир киши: "Иккита бўлсачи, ё Расулуллоҳ?" - деди. "Иккита бўлса ҳам", дедилар. Бир киши: "Битта бўлсачи, ё Расулуллоҳ?" - деди. "Битта бўлса ҳам", дедилар. (Абу Хурайра розияллоҳу анҳудан Имом Ахмад ривояти)\nБошқа бир ҳадисда Аллоҳнинг элчиси Муҳаммад соллаллоҳу алайҳи васаллам шундай дейдилар: «Кимнинг учта қизи бўлса, уларни жойласа, кифоясини қилса, раҳм-шафқат қилса, ўша одамга албатта жаннат вожиб бўлади», дедилар». Шунда қавмнинг ичидан бир одам: «Эй Аллоҳнинг Расули, иккита бўлса-чи?» деди.\n«Иккита бўлса ҳам», дедилар». (Ал-адаб ал-муфрад)\nПайғамбаримиз соллаллоҳу алайҳи васалламнинг энг яхши кўрган хотинлари Оиша розияллоҳу анҳо онамиз бир воқеани сўзлаб берадилар. Унда қиз фарзандни тарбия қилиш ва унга ғамхўрлик кўрсатиш нақадар савобли иш эканлигига гувоҳ бўлиш мумкин: “Бир аёл икки қизчасини етаклаб садақа сўраб кирди. Менда бир дона хурмодан бўлак ҳеч нарса бўлмагани учун ўша хурмони бердим. Уни икки қизалоғига бўлиб берди, ўзи емади, кейин ўрнидан туриб чиқиб кетди. Ўша куни Набий саллаллоҳу алайҳи ва саллам менинг ҳужрамга кирдилар, мен бўлган воқеани айтиб бердим. Жаноб Расулуллоҳ соллаллоҳу алайҳи васаллам: «Агар қизчалардан бирортаси бирор дардга чалиниб, вафот этса, охиратда онасини дўзах ўтидан парда бўлиб тўсиб турғайдир»,—дедилар». (Бухорий, Муслим)\nҲадис орқали шуни англаш мумкинки, Аллоҳ мўминларга қиз фарзандни нафақат синов учун беради, балки одамлар уларнинг тарбияси ва илм олишига оид масъулиятни қандай бажарилишини синовдан ҳам ўтказади. Масъулият эса муҳим ва каттадир. Агар у тўғри маънода бажарилса, ана унда кутилган натижани беради. Яхши ишлар учун бизга мукофотни, сахийлиги тугамайдиган Зотнинг ўзи беради.\nАёлларнинг ўз қизлари учун раҳм-шафқати ва муҳаббати уларни Жаннатга етаклайди. Инсон учун бундан ортиқ мукофот бўладими?..\n«Расулуллоҳ соллаллоҳу алайҳи васаллам: «Учта қизи ёки учта синглиси бўлиб, уларга гўзал эҳсонлар қилган одам, албатта жаннатга киради», дедилар» (Ал-адаб ал-муфрад).\nЎз қизларини иккинчи ўринга қўйиб, бор диққат-эътиборларини ўғилларига қаратган одамлар, нафақат юқоридаги ҳадисларни инкор этган бўлишади, балки ҳаётдаги оддий, аммо энг муҳим ҳақиқатни унутиб қўйишади. Эркакни ҳам, аёлни ҳам туғилганидан кейинги йилларида она тарбиялайди ва бундай бўлмаслиги ҳаётда камдан-кам учраб туради. Аёл ўз боласига нима бера олади, ўз вақтида барча унутган тарбия ва илм. Агар она ёмон тарбия кўрган, илмсиз ва меҳрибон бўлмаса, у болаларига бу нарсалардан бошқа нима ҳам бера олади? Илмили, тарбия кўрган, ҳар томонлама кўникмаларга эга ва дунёқараши кенг мусулмон аёли ўнлаб ўқитувчилар, тарбиячилар ва мураббийлардан кўра яхшироқдир. Буларни тасдиқловчи мисоллар жуда кўп.\nҚиз фарзанднинг тарбияси ва унинг илм олишига эътиборсизлик қилиш нафақат унга нисбатан, балки набиралар, кейинги авлодга нисбатан ҳам жиноят ҳисобланади. Агар мана шу эътиборсизлик қиз боланинг динини тушунмаслик ва унга меҳр қўймаслигига сабачи бўлса, унда нима бўлади? Бундан ташқари, ана шу сифатларнинг йўқлиги сабаб, у тарбиялаган болалар ҳақиқат йўлини билишмаса ёки уни инкор этишсачи? Ҳаммасидан ёмони бу ишлар учун Қиёмат кунида жавоб беришга тўғри келади.\nОнанинг бола тарбиясида, унинг шахс сифатида шаклланишида ва динга нисбатан муносабатида ўрни беқиёсдир. Шу сабаб Ислом онанинг даражасини отанинг даражасидан устун қўяди. Кунлардан бир кун пайғамбаримиз Муҳаммад соллаллоҳу алайҳи васалламнинг ёнларига бир киши келиб сўради: «Кимга яхшилик қилай?» деб сўради.\nҲалиги сўровчи иккинчи бор сўраганда ҳам Пайғамбаримиз соллаллоҳу алайҳи васаллам «Онангга» дедилар.\nУчинчи марта сўраганда ҳам «Онангга» дейдилар ва тўртинчисида «отангга» дейдилар.\nМусулмон оиласида қиз фарзанд энг суюклиси бўлиши лозим. Унга нисбатан ғамхўр бўлиш, уни қадрламоқ керак. Унинг туғилишидан хурсанд бўлиш лозим. Шариатга мувофиқ уйдаги ота-она, ака-укалар ва бошқа қариндошлар уни шунчалик яхши кўришлари лозимки, у ўзини ёлғиз ва кераксиз одамдек ҳис қилмасин. Унинг учун турмушга чиқишидан олдин ҳам, кейин ҳам ота-онасининг уйи доим ўз уйи бўлиб қолади. У — оиланинг тенг ҳуқуқли аъзосидир ва ҳеч ким бу ҳуқуқни оёқ ости қилиши мумкин эмас. Исломнинг ўзи уни ҳимоя қилиб қўйибди. Бу бугунги кунда кўплаб мусулмонлар биладиган оддий ҳақиқатлардир. Аммо қиз боланинг тарбияси ва илм олишига қараш ҳамда уларга бўлган эътибор аввалгидек ҳал этилмасдан қолмоқда.\nҚиз бола ҳам, ҳудди ўғил сингари бизнинг давомчимиздир. Ва у набираларимизнинг бўлажак онаси ва чевараларимизнинг бўлғуси бувисидир. Биз унга қандай муносабатда бўламиз, унга нимани ўргатамиз, уни қандай тарбиялаймиз, буларнинг бари авлодларимизда ўз аксини топади.\nЎтмишда аёл мусулмонлар жуда катта аҳамият касб этган ва бу ҳамон давом этмоқда. Бир ярим минг йил аввал буюк оналар буюк фарзандларни дунёга келтиришган. Агар эслаб ўтиладиган бўлса, саҳоба Зубайр ибн Аввомнинг оналари — пайғамбаримиз соллаллоҳу алайҳи васалламнинг холалари София ёки бўлажак халифа Муовия ибн Абу Суфённинг оналари бунга мисол бўла олади. Бу аёллар ўз фарзандларидан кўп нарса кутишган, улар учун улкан режалар тузган, уларни буюк ишларга ундашган. Шу сабаб улар ана шундай яхши инсонларни катта қилишган.\nДиний илмларнинг кенг ёйилишида катта роль ўйнаган мусулмон аёллари қанча эди? Улардан бири мўминларнинг онаси Оиша розияллоҳу анҳо бўлиб, у киши Муҳаммад соллаллоҳу алайҳи васалламнинг умрлари охиригача, у Зотдан илм олганлар ва пайғамбар вафотларидан сўнг, то умрлари охирига қадар уларни одамларга улашганлар. У кишининг исмлари қаторида Ўша даврда Ислом тамаддуни бўлган Мадинада тобеинлар орасидаги эркакларга илм улашган Амро бинти Абдураҳмон Ансорийнинг номини ҳам айтиш мумкин.\nСавол туғилади: биз ўз қизларимизни қандай қилиб ўстирмоқчимиз? Чунки бизнинг тарбиямизга кўп нарса боғлиқ: улар келажакда қандай рафиқа ва она бўлишади, Қиёматда нажот топишимизга сабабчи бўлишадими? Қизлар катта бўлишгач, улар бу дунёга нима бера олишади? Улар бизга, яъни ота-оналарига нисбатан қандай муносабатда бўлишади? Улар эътиқод бўйича ўз диндошларига қандай сингил бўлишади? Умматнинг ривожланиши ва тараққиёти учун улар қандай ҳисса қўша олишади? Буларнинг бари қизимизга қилаётган муносабатларнинг ҳар бир дақиқасида, уларга гапираётган сўзларимизда, уларга ўрнак бўлаётган амалларимизда, бераётган тарбиямизда шаклланиб боради.\nЗарур билимлар ҳудди ўғил болаларга зарур бўлганидек, қизларга ҳам ўта зарур. Чунки Охират кунида қизлар ҳам ўғил болалар сингари ўз амаллари учун ҳисоб беришади. Дунёвий илм ва тарбия, айниқса, бугунги воқеаларни ўрганиш ҳам улар учун зарур бўлиб, бу орқали кейинчалик бошқаларни, асосан, ўз фарзандларини бохабар қилиб бориш ўта зарур бўлади. Аёл мутахассислар — ўқитувчилар, шифокорлар, ҳамширалар ва улардан бошқа кўплаб соҳа вакилларининг бўлиши — мусулмон уммати учун муҳимдир. Яхши таълим қизларимизнинг ҳаётини яхшилайди ва жамиятга ўз ҳиссаларини қўшишларига туртки бўлади.\nҚизларнинг ота-оналари Аллоҳ томонидан берилган бу неъматни шукр билан қабул қилишлари лозим. Қизларнинг тарбияси — шарафли иш бўлиб, бу билан Қиёмат кунида юзимиз ёруғ бўлади.\nЭй Аллоҳ, қизларимизни тўғри тарбиялашда ва уларга етарли эътибор қаратишимизга, қизларимизни умматга муносиб бўлишларига ўзинг кўмакчи бўл. Уларни бизлар учун қувонч ва Қиёматда мукофот қил! Интернет маълумотлари асосида\nХар дарднинг шифоси бор «Сен буюк ялқов бўлиб етишасан!»\n«Белдан пастки кулги» санъатми? Аёлимни чорласам, келмайди\n«ЎРМОН ҲАЁТИ» Эр-хотин сирлари\nҲозир сайтимизда 638 та меҳмон бор, сайт аъзолари эса йўқ


Қирғизистонда 60 кишини Сурияга жиҳодга йўллаган шахс ушланди\nТўрт йилдан буён уруш олови сўнмаётган Сурияга марказий осиёлик жиҳодчиларнинг кўпи унинг шимолдаги қўшниси Туркия орқали ўтади.\nҚирғизистон Давлат миллий хавфсизлик қўмитаси қирғизистонлик ва ўзбекистонлик фуқароларни Туркия орқали Сурияга юбориш билан шуғулланиб келган гуруҳни фош этганини иддао қилмоқда. Қирғиз чекистларига кўра, кўрилган махсус чора-тадбирлар ортидан Туркиянинг Истанбул шаҳрида фаолият юритган бу гуруҳнинг бир аъзоси ҳозир Ўшга олиб келиниб, қўмита ҳибсхонасида тутиб турилибди.\nЖиҳодга отланган диндошларини Сурияга йўллашда иштирок этган ва ўз даврасида Ҳамза лақаби билан танилган Муҳаммадсадир Истанбулдан Ўшга олиб келинди. 21 ёшдаги ўшлик бу йигит Туркиянинг иқтисодий ва маданий пойтахтига аввал-бошда ўз акасининг даъвати билан тирикчилик важидан борган, аммо кўп ўтмай у радикал қарашдаги гуруҳ таъсирига тушиб қолган.\nҚирғизистондан Сурияга кетаётганлар бўйича иш олиб бораётган махсус хизмат ходимлари бу гуруҳ ва унинг таркибида фаолият олиб бораётган Муҳаммадсадир ҳақида маълумотларни қўлга киритганлар.\nҚирғизистон Давлат миллий хавфсизлик қўмитаси мулозими Рахат Сулайманов Озодликнинг қирғиз хизматига берган интервьюсида Муҳаммадсадирнинг Ўшга олиб келиниши ҳақида мана буларни маълум қилди:\n- Ушланган боланинг отаси ҳам куч ишлатар тузилмаларда ишлаб келган одам экан. У ҳам бунинг (нима эканини) тушунади. Шуни тушуниб, (Истанбулга) бориб, ўғлини Қирғизистонга олиб келди, - дейди Рахат Сулайманов.\nШу тариқа, 2012 йили акасининг даъвати билан Туркияга бориб қолган Муҳаммадсадир яқинда истеъфодаги полковник отасининг қистови билан Қирғизистонга қайтган.\nҚирғиз чекистлари қўлга киритган маълумотларга кўра, Муҳаммадсадирнинг гуруҳдаги вазифаси Қирғизистондан борганларни кутиб олиб, уларнинг қорнини тўйғазиб, маълум муддатдан кейин Сурияга яқин ердаги Қайнаржи деган ҳудудга кузатиб қўйиш бўлган.\nҲозир иши терговда бўлган бу йигит гуруҳдаги шерикларининг асосан ўзбекистонликлардан иборат бўлгани айтиб берган.\n- Кейин мен уларни (Сурияга кетувчиларни демоқчи – таҳр.) автобусга чиқариб қўйганман, Қайнаржида болалар кутиб олган у болаларни. (У ерда) ўзбекистонлик болалар бор, Муҳаммад деган бола бор. Ўшалар кутиб олиб, кейин автобусга солиб, жўнатворган Сурияга уларни, - деган Муҳаммадсадир ўзининг Туркия-Сурия чегарасига ҳам бормаганини таъкидлайди.\nҚирғизистондан 60 одамни Сурияга жўнатган шахс қўлга олинди\nТуркияга тадбиркорлик иштиёқида борган бу йигит, маълумотларга кўра, ҳеч қанақа диний таълим кўрмаган. Муҳаммадсадир Истанбулдаги радикал гуруҳга Холид лақабли қирғизистонлик йигит аврови билан қўшилганини маълум қилган. Маҳаллий журналистлар билан суҳбатда у қилган ишидан пушаймонлигини айтган.\nҚирғиз чекистларига кўра, Муҳаммадсадир мансуб бўлган гуруҳ Қирғизистондан Сурияга мужоҳид ёллаш билан шуғулланаётган гуруҳлардан бири, холос. Қирғизистон махсус хизматлари тахминича, бу иш билан шуғулланадиган яна камида учта канал бор. Айни пайтда қирғиз чекистлари бу борадаги бошқа маълумотларни очиқлаёлмасликларини айтмоқдалар.


Хитойда 2020 йилда 257 нафар миллиардер пайдо бўлди | Interpress.uz\nБош саҳифаЯнгиликларЖаҳонХитойда 2020 йилда 257 нафар миллиардер пайдо бўлди\nХитойда 2020 йилда 257 нафар миллиардер пайдо бўлди\n15:33 | 21-10-2020\nДунёдаги аксарият давлатлар коронавирус пандемияси ортидан мураккаб аҳволга тушиб қолган иқтисодиётларини тиклаш ҳақида бош қотираётган бир пайтда Хитойда миллиардерлар сони ўсишда давом этмоқда.\n“Хурун” тадқиқот институти томонидан чоп этилган ҳисоботда 878 нафар чинлик миллиардернинг исм-фамилияси келтирилган бўлиб, улардан 257 нафари жорий йилда миллиардерлар сафидан жой олгани айтилган!\n“Дунё ҳеч қачон бу қадар шитоб билан бойиб кетишга гувоҳ бўлмаган эди. Хитойлик тадбиркорлар тахмин қилинганидан ҳам ортиқ натижага эришмоқдалар. COVID-19 пандемиясига қарамасдан, иқтисодий юксалиш ақлбовар қилмас тарзда ўсиб боряпти ва қайд этилган натижа охирги беш йиллик бирга қўшиб ҳисобланганда ҳам ундан ортиқни ташкил этди”, — дейилади ҳисоботда.\nҲозирда Хитой иқтисодиётининг ўсиши 4,9 фоизни ташкил этмоқда. Шаҳарларда ишсизлик даражаси сентябрь ойида 5,4 фоизгача тушди. Халқаро валюта жамғармасига кўра АҚШда иқтисодий ўсиш 4,3 фоизга, Европа мамлакатларида 8,3 фоизга қисқарган бир пайтда, Хитой иқтисодиёти 1,9 фоизга ўсган.\nХитой етакчиси мамлакат аҳолисини бой қилиш ҳақида кўп марта таъкидлаган ва раис режасини собитқадамлик билан амалга оширяпти.


Ўзбекистон мусулмонлари идораси тизимидаги имом-хатиблар муборак рамазон ойида катта хайрли ишларни амалга оширмоқда. Рамазон ойининг илк хафтасида имом-хатиблар саховатпеша инсонлар ва ҳомийларни жалб қилган ҳолда, аҳолимизнинг боқувчисини йўқотган, имконияти чекланган ва кам таъминланган оилаларга жами 1 989 120 504 (бир миллиард тўққиз юз саксон тўққиз миллион беш юз тўрт) сўмлик озиқ-овқат маҳсулотлари, кийим кечак ва зарур рўзғор анжомларини эҳтиёжманд оилаларга тарқатишди.\nТелевидение ва радиода 80 га яқин кўрсатув ва эшиттиришларда Рамазони шариф фазилати ва бошқа долзарб мавзуларда чиқишлар қилишди. Интернет сайти ва ижтимоий тармоқларда турли мавзуларда 400 га яқин видео роликлари қўйилди. Ёшлар таълим тарбияси ва турли ёт ғоялар таъсирига тушиб қолишнинг олдини олиш мақсадида 100 дан зиёд маърузали чиқишлар амалга оширилди.\nДругие материалы в этой категории: « Islom.uz дан болажонларга Рамазон туҳфаси!\t"Бобурнома"нинг илк қўлёзма нусхаси юртимизга топширилди »


Президентлар кортежи яқинида отишма рўй берди\nГрузия "Атиргул инқилоби"нинг беш йиллигини нишонлаётган бир пайтда Москва билан Тбилиси ўртасидаги муносабатлар яна таранглашди.\nТбилиси Жанубий Осетия айирмачи минтақасидаги Россия ҳарбийларини Грузия ва Польша президентлари кортежига қарата ўт очганликда айблади.\nЯкшанба куни Грузия Президенти Михаил Саакашвили ва Польша Президенти Лех Качински айирмачи Жанубий Осетия минтақаси яқинидаги текширув пунктига келганларида отишма рўй берган. Воқеада ҳеч кимга зарар етмаган.\nОтишма президентлар кортежига қаратилганми, йўқми - ноаниқ қолмоқда.\nПрезидент Саакашвили отишма Россия ҳарбийларининг провокацияси эканини таъкидлади.\nРоссия билан Жанубий Осетия отишмага алоқалари йўқлигини баён қилди.\nКачински Грузияга "Атиргул инқилоби"нинг беш йиллигига бағишланган маросимларда қатнашгани борганди.


Ўзбекистон Мудофаа вазирлиги Пентагон лабараторияси қайта таъмирланиши ҳақида ҳеч нарса эшитмаганини хабар қилди.\nТОШКЕНТ, 4 окт - Sputnik. Украина, Озарбайжон ва Ўзбекистондаги Пентагонга тегишли бўлган лабараторияларда қайта таъмирлаш амалга оширилмоқда, деб хабар қилди РИА Новости, Россия Қуролли кучларининг радиация, кимё ва биологик ҳимоя қўшинлари бошлиғи Игор Кирилловга асосан.\n“Лугар маркази АҚШнинг йирик ҳарбий-биологик дастурининг бир қисмидир. Дастур доирасида Россия атрофида жойлашган мамлакатларда Пентагонга таалуқли бўлган бир неча марказлар фаолият юритмоқда. Украина, Озарбайжон ва Ўзбекистондаги Пентагонга тегишли бўлган лабараторияларда қайта таъмирлаш амалга оширилмоқда”, - деди Кириллов.\nРоссиялик ҳарбий айтишига қараганда, Лугар марказлари фаолиятининг асосий мақсади инфекцион касалликлар ҳақида барча маълумотни тўплаш, патоген микроорганизмларнинг миллий коллекцияларини штаммларини, жумладан вакцина ва антибиотикларга бардош берувчи штаммларни ҳам олиб чиқиб кетишдир.\nЎзбекистон Мудофаа вазирлигида Петагонга тегишли бўлган лабораторияларда ҳеч қандай қайта таъмирлаш ишлари ҳақида эшитмаганликларини хабар қилишди.\nЭслатиб ўтамиз, бир неча кун олдин Грузия Давлат хавфсизлиги собиқ вазири Игорь Гиоргадзе Москвада, матбуот анжумани чоғида АҚШ президенти Дональд Трампга Грузияда фаолият юритаётган Лугар Маркази фаолиятини текширишни сўраб мурожаат қилганини хабар қилди.\nГиоргадзе журналистларга Грузиядаги Лугар Марказига тегишли бўлган тиббиёт марказида 2015 йилнинг декабрь ойида - 30 киши, 2016 йилнинг августида - 16 киши вафот этганини хабар қилди. Беморларнинг барчаси “Геппати С”дан даволаш учун ушбу тиббиёт марказларига ётқизилган бўлган. Лаборатория эълон қилган ҳисоботларда ушбу беъморларнинг исми шарифлари кўрсатилмаган, фақат ёши ва жинси кўрстилган.


Эрозия - Динда саволим бор\nХозирги вақтда: 23 ян 2019, 16:04\nПост Савол » 20 апр 2017, 13:56\nАссалому алайкум! Шифокор мeнда эрозия борлигини айтганди, даволандим. Лeкин бир танишим бу касаллик йўқ бўлмаслигини айтди. Нима қилсам соғайиб кeтаман? Жавобингиз учун олдиндан раҳмат.\nПост Шифокор » 20 апр 2017, 13:56\nВа алайкум ассалом! Таҳминим тўғри бўлса — аёл кишининг бачадон бўйни эрозияси ҳақда гап боряпти. Азизларим, илтимос, саволларни аниқ-тиниқ беришга кўникма шакллантириб боринг, чунки оладиган жавобларингиз ҳам шунга яраша бўлади. Эрозия — эпителий тўқимаси билан қопланган шиллиқ қават бутунлигининг бузилиши, яъни оддийроқ қилиб айтганда чақа бўлишидир. Танишингиз нотўғри маълумот берибдилар. Бу ҳолат тўлиқ соғайиш билан якун топиши малакали гинекологда муолажа олишга боғлиқ. Кольпоскопия текширувида эрозия ҳолатини ўз кўзингиз билан экранда кўришингиз мумкин. Уни албатта қилиш ва ҳозирги реал манзараси қандайлигидан келиб чиқиб хулоса ёки даво қилиш лозим. Энг кераги — қўрқманг, ин шаа Аллоҳ, комил шифо топасиз! Валлоҳу аълам!\nРўйҳатдан ўтган: 03 дек 2017, 14:27\nПост muxsiya » 13 дек 2017, 23:03\nАссалому алайкум. Шу мавзу борлиги учун янгисини очмасдан шу ерга ёзиб қўя қолдим. 9 ой аввал гинеколог менда ҳам эрозия борлигини айтди. Кунлар совуқ бўлганлиги боис ёзда борсам куйдуриб олиб ташлашини айтди. Лекин шундай қилдирганлар кейинчалик туғруқ асоратли бўлишини айтишганида қўрқиб ҳамон борганим йўқ. БИВ қўйдирганман. Ҳайзим ҳар 25 кунда келади. 5-7 кунгача. Кўп қон кетмайди. Бошқа томондан ҳам ҳеч қандай гинекологик ноқулайлик ёки оғриқ, шу каби ҳолатларни сезмайман. Эрозия ҳеч қандай асоратсиз бўлиши мумкинми? Яқин 3-4 йил ичида туғишни режалаштираётганим йўқ. Агар туғиш пайтида ростдан ҳам эрозия йўқолиб кетса 3-4 йил юраверсам ҳам бўлаадими?\nТанишларимдан куйдирганларнинг кўпида қайталанганининг гувоҳи бўлдим. Улардан иккитаси охирги чора сифатида яна бир фарзанд кўришди. Шу эрозия пайдо бўлмаслиги учун нима қилиш керак? Қайси шифокорга учрамай куйдириш керак, фалон дори, фалон таблетка деяпти. Ҳеч биридан саволларимга аниқ жавоб ололмадим.\nПост Шифокор » 09 ян 2018, 23:18\nВа алайкум ассалом! Бачадон буйни эрозияси деганда усиб чиккан нарсани олдириб ташлаш керак экан,- деган хулосага келиш нотугри. Лунжингиз уйилиб чака булганда огиз шиллик кават эпителий хужайралари шикастланганидай , бачадон буйни шиллик кавати хам узгаришга учраган, деб тушуниш лозим. Одатда тугурукдан кейинги ва бошка эрозиялар шаклланишида микротравмалар, яллигланиш жараенлари ва гормонал фон бузилиши холатлари куп кузатилади.Гинеколог хузурига учраб КОЛЬПОСКОПИЯ текшируви утказиш, бачадон буйнини йод эритмаси суркаб бутунлигини куриш, РАР тест тахлили утиш ва TORCH инфекция уткир жараенларини истисно килиш керак булади. Шундагина лозим булса ажралмаларни бак. экмага топшириб, аник сабабга йуналтирилган даво танланади. Диатермоэлектрокоагуляция(ДЭК) усулида куйдириш доим хам керак булавермайди. Чунки бунди битиш жараенида купол чандиклар хосил булса галдаги тугурук ларда бачадон буйни очилишига тускинлик килиши бор. Шу сабаб, аввал тулик текширувларни утиб, сунг даволаниш максадга мувофик булади. Комил шифо тилайман.\nМавзу - Эрозия


Набий алайҳиссаломнинг тавозелари – oliymahad.uz\nНабий алайҳиссаломнинг тавозелари\nУмматнинг илк вакиллари ўзларига йўналтирилган мақтов ва мадҳни хуш кўрмаганлар. Чунки, бу нарса уларни ўз нафсларидаги камчиликларни унутиб, кибр ва ужубга мойил бўлиб қолишга олиб келишини яхши билганлар. Бу борада уларга энг биринчи ўрнак Набий алайҳиссаломнинг ўзлари эдилар. Ул зот соллаллоҳу алайҳи ва саллам Ўзларини мадҳ этишда чегарадан чиқиб кетишдан қайтарганлар ва “насоролар Марям ўғли Исони кўкларга кўтарганлари каби мени мақташда муболаға қилманглар!”, деганлар. Ҳузурларига меҳмон бўлиб келган Бану Омир қабиласининг вакиллари Ул зотга қарата “сен бизнинг саййидимизсан”, деганларида гарчи саййидлар саййиди бўлсаларда Ўзларини паст олиб, камоли тавозедан “саййид бу Аллоҳ таборака ва таолодир”, деганлар.\nСаҳиҳи Бухорийда келишича, Рубаййиъ бинт Муаввиз исмли улуғ саҳобийя аёлнинг тўйи куни унинг уйига Набий алайҳиссалом ташриф буюрадилар. Ўшанда жория қизлар унинг уйида чилдирма чалиб, Бадрда ўлдирилган оталарини шеърий тарзда ёд этиб ўтиришарди. Улардан бири Пайғамбаримизни мақтаб туриб, “орамизда бордир шундай пайғамбарки, эртан нима бўлиши унга маълумдир”, деди. Шунда Набий алайҳиссалом: “ундай дема! Балки, аввалги гапларингни гапир (яъни, ўша чегарадан чиқмайдиган сўзларингни сўзла)!”, дедилар.\n645600cookie-checkНабий алайҳиссаломнинг тавозелариno\nОлдингиХушовозлардан қироат эшитишКейингиВАТАННИ СЕВИБ ҲИМОЯ ҚИЛИШ – МУҚАДДАС ВА САВОБЛИ АМАЛ


Рус хакерлари «Касперский» ёрдамида АҚШ Миллий хавфсизлик агентлигига ҳужум қилишган - Terabayt.Uz\nЖорий йилнинг июль ойида АҚШ раҳбарияти хавфсизлик мақсадларида ҳукумат ташкилотларига «Касперский антивируси»дан фойдаланишни тақиқлаган эди. Шунингдек, бир неча нашрлар ушбу машҳур дастурий таъминотнинг ишлаб чиқувчиси Россия махсус хизматлари билан алоқадорлигини даъво қилиб ёзишган. Энди эса, бир вақтнинг ўзида нуфузли ва мустақил нашрлардан иккитаси – The Wall Street Journal ҳамда The Washington Post мазкур антивирус ёрдамида амалга оширилган хакерлик ҳужуми ҳақида ёзди.\nМазкур наршлар манбалари берган хабарга кўра, рус хакерлари АҚШ Миллий хавфсизлик агентлигидаги махфий маълумотларни ўғирлашда «Касперский антивируси»дан фойдаланишган.\nЖурналистлар билан суҳбатда манбаларнинг маълум қилишларича, маълумотлар ҳали 2015 йилдаёқ ўғирланган, аммо махсус хизматлар буни жорий йилнинг баҳорига келибгина пайқаб қолишган. Хабарга кўра, хакерлар ўғирлаган маълумотлар ўз тармоқларини АҚШ МХАдан ҳимоя қилишда Россия махсус хизматларига қўл келган. Улар шу маълумотлар асосида АҚШ хавфсизлик хизматларининг компьютер тизимлари муҳофазасини ёриб кириш усулларини ҳам ўрганиб олган бўлишлари мумкин, дейишмоқда манбалар.\nАйтилишича, «Касперский антивируси»дан фойдаланган ҳолда МХА ходимининг ишхонасидаги эмас, балки уйидаги компьютеридан маълумотлар ўғирланган. Махфий маълумотларнинг шахсий компьютерга қандай ўтиб қолгани – бошқа масала, лекин манбаларнинг маълум қилишича, ходим ўша йилиёқ ишдан бўшатилган. Табиийки, АҚШ Махфий хизмат агентлиги бу борада бирор изоҳ беришдан бош тортган, «Касперский лабораторияси» эса ҳаммасини рад этган. Жумладан, компания вакилининг сўзларига кўра, маълумотлар ўғирланишида айнан уларнинг дастурий таъминоти қўлланганлиги хусусида ҳеч қанақа далил «Касперский лабораторияси»га тақдим этилмаган. Шунингдек, у мазкур компания Россия ҳукумати билан ҳеч қанақа «ножўя алоқалар» ўрнатмаганини алоҳида таъкидлаган.\n#антивирус #иловалар #Касперский лабораторияси #кибер хавфсизлик #хабарлар


Қандли диабетга қарши курашаётган велоспортчимиз «Тур де Франс»да дебют қилиши мумкин – Ўзбекистон миллий олимпия қўмитаси\nҚандли диабетга қарши курашаётган велоспортчимиз «Тур де Франс»да дебют қилиши мумкин\nТаъкидлаш жоиз, Ўзбекистонда мутахассис Руслан Усейнов раҳбарлигида «Queen Sport Cycling» спорт дастури ишлаб чиқилган бўлиб, унга қандли диабетнинг биринчи даражаси билан оғриган беморлар жалб қилинади. Улуғбек Саидов ҳам мазкур дастурнинг ажралмас қисмидир.\nУлуғбек 15 ёшида “Novo Nordisk” базасига олиб келинган ва 2013-2014 йиллар оралиғида ушбу жамоанинг ёшлари таркибида синовдан ўтди. Саидов ўз меҳнати ва шижоати сабаб мазкур касаллик юзага келтирадиган аломатларга чап бериб келмоқда. Унинг «Team Novo Nordisk» жамоаси билан 2014-2017 йиллар оралиғида ишлагани касаллик билан курашишда асосий ҳимоя бўлибгина қолмай, профессионал спортчи бўлиб етишишига замин яратди. Улуғбекнинг ўзи булар ҳақида шундай дейди:\nФиль Сазерланд («Team Novo Nordisk» жамоаси асосчиси):\n– Бир неча йилдан бери ўзбек спорти ва Улуғбекнинг ўсиб боришини кузатиб бормоқдаман. У Ўзбекистонда қандли диабет билан оғриган барча беморларга илҳом манбайи бўлади. Ишонамизки, Ўзбекистон велосипед спорти федерацияси билан ҳамкорликда олиб борилаётган «Queen Sport Cycling” дастури миллионлаб инсонлар қалбига умид ва ишонч бағишлайди. Диабет – бу ҳукм эмас.\nУлуғбек Саидов мазкур ойда «Tour of Columbia» турнирида иштирок этади. Мусобақа якунига етгач Туркияда йиғин ўтказадиган асосий терма жамоамиз таркибига бориб қўшилади. Ҳамюртимиз март ойида Малайзияда ўтадиган Осиё чемпионатида юртимиз шарафини ҳимоя қилади.\n5 Fevral, 2020|Янгиликлар|


18:31 / 27.01.2019 29673\n2019 йил 1 январдан бошлаб Ўзбекистонда қўшилган қиймат солиғи кенг жорий этилиши белгиланганди. Унга кўра, 1 миллиард сўмдан кўп оборотга эга барча субъектлар ҚҚС солиқ тўловчиси ҳисобланади. Шунга қарамай, обороти 1-3 миллиард сўм атрофида бўлган субъектлар учун соддалаштирилган ҚҚС ҳам жорий этилди.\nЎзбекистон Молия вазири ўринбосари Дилшод Султоновнинг айтишича, соддалаштирилган қўшилган қиймат солиғи аввалги ягона солиқ тўловига ўхшаш бўлса-да, у «ҚҚС занжири»ни узилиб қолишига олиб келмайди.\n«Ягона солиқ тўлови амалга оширилганда занжир пайдо бўлмасди. Соддалаштирилган ҚҚС аслида ким учун? У ҳисоб-китобни айни чоғда амалга оширишга имкон тополмаганлар учун кўзда тутилади. ҚҚСни ҳисоблаш анча қийин жараён ва мутахассис кўникмасини талаб этади. Шундай экан, обороти у қадар йирик бўлмаган субъектларга имкон берайлик.\nБу ерда ҳам кимдир кўп ё кам тўлаши керак, деган мантиқ йўқ. Шунчаки, кимдир соддароқ, аммо шунча миқдорни тўлаяпти. Масалан, менинг товарга қўшган қийматим 35 фоиз, дейлик. Чакана савдода 20-22 фоиз устама нарх белгиланади. Хуллас, ўртача қўшиладиган қиймат 30 бўлиши мумкин. Ундан 20 фоизли ҚҚСни олганда, 6 фоиз солиқ юки пайдо бўлади. Занжирнинг кейингисида турган субъект мана шу 6 фоизни инобатга олишга ҳақли. Вақт ўтиб, у ҳам тўла-тўкис ҚҚС тўловчиси бўлишга тайёрланади. Занжир иштирокчилари уни шунга мажбур қилади», – дейди Молия вазири ўринбосари.\nМаълумот учун, қўшилган қиймат солиғи занжирини шакллантириш орқали қўшилган қиймат солиғи тўловчиси бўлган ва бўлмаган солиқ тўловчилар ўртасида кооперацияни ташкил этиш мақсадида ихтиёрий равишда ҚҚСни тўлашга ўтиш мумкин.


Интернет нашрларига эркинлик берилдими?\nКейинги пайтларда uz доменидаги нашрларда Ўзбекистондаги айрим воқеалар ҳақида хабар тарқатилиб¸ муаммолар тилга олинаëтгани муносабати билан Озодлик бир гуруҳ журналистларга шу савол билан мурожаат қилди.\nСўнгги пайтларда Ўзбекистондаги Gazeta.uz, Olam.uz, 12.uz, Podrobno.uz каби Интернет сайтларида янгиликлар, ўзбекистонликларни ташвишга солаётган муаммолар ва бошқа мавзуларда қизиқарли маълумотлар чоп этилмоқда.\n1 апрел куни Тошкент халқаро аэропорти яқинида жойлашган ёқилғи қуйиш шаҳобчасида рўй берган портлаш номлари тилга олинган Интернет нашрларида батафсил ёритилди.\nМуштарийлар авария ҳақидаги тафсилотдан ўз вақтида воқиф бўлдилар ва миш-мишларга ўрин қолмади.\n"Ҳафта саволи" рукнининг бугунги сонида респондентларга “Ўзбекистонда Интернет нашрларига эркинлик берилдими?” деган савол билан мурожаат қилдик.\nСафар Бекжон - ёзувчи:\n- Тўла-тўкис берилди¸ деб айта олмайман. Лекин берилиш учун ҳаракатлар бўлаяпти. Мен ўз тажрибамда айтиб берадиган бўлсам, блогим бор, шахсий нарсаларимни ëзаман, уч-тўрт ой олдин бу блогим бирданига бекитилди. Ўзбекистонда ҳеч ким очолмас эди. Facebook саҳифам ҳам худди шу шаклда бекитилди. Яқин бир ойдан бери қайтадан очилаяпти. Ҳаттоки google.uzдан кириб, ҳеч қанақа прокси қўлланмасдан тўғридан-тўғри кириб ўқувчилар сони бирданига ошди.\nЎшанда мен “Қанақадир топшириқ бўлган бу ташкилотларга. Уларни эркин қўйиш. Шунинг учун нима қилишади” деб ўйладим. Лекин халқ, оддий ўқувчи буни билиб етгани йўқ. Фақат мана шу нарсалар атрофида ўралашиб юрган ëки ўша соҳага яқин бўлган одамлар кириб ўқиб фикр билдираяпти. Энди улар билишаяптики, бунинг жазоси йўқ, ишдан ҳайдалмайди. Бўлиши керак бўлган нарса секин бўлса ҳам бошланган. Халқимиз буни билиши керак. Ахборот тарқатиш ва олиш секин бўлса ҳам агар бошланган бўлса, бунинг орқаси келади ўз ўзидан. Шуниси ижобий.\nДаниил Кислов - Фарғона.ру муҳаррири:\n- Ўзбекистондаги расмий нашрлар қизиқарли ва долзарб мавзулар ҳақида деярли ҳеч нарса ёзмаётган бир пайтда¸ буни Интернетда озгина олдинга силжиш дейиш мумкин. Аммо бу вазиятни кескин ўзгартириш учун жуда ҳам оз бўлган силжиш. Менимча, Ўзбекистон расмийлари Интернет сайтлари ривожига кўз юммоқда. Чунки ҳозир Интернет Ўзбекистонда ахборот олишнинг оммавий воситасига айлангани йўқ.\nИлмира Тухватуллина – ўзбекистонлик журналист:\n- Бу ерда ҳайратланарли ҳеч нарса йўқ. Интернет сайтлари кенг ҳуқуқларга эга бўлган оммавий ахборот воситалари ҳисобланади. Уларда турли мавзулар нашр қилиниши бизни қувонтиради. Жамият демократик ривожланиш йўлини танлаганидан хурсандман. Агар фикр эркинлигини ифода этиш имконияти бўлса, бу жуда яхши. Мен Интернет сайтларига кимдир кўрсатма ёки буйруқ берган¸ деб ўйламайман. Бунинг замирида қандайдир ғайриоддий нарсаларни излашга ҳожат йўқ.\nДилором Исҳоқова – ўзбекистонлик мустақил журналист:\n- Кейинги йилларда Ўзбекистонда .uz деган интернет сайтлар ишлаб турибди. Бу рўйхатга олинган, ўзлари рухсат берган, мен аминманки, ана ўша берилаëтган муаммолар ҳам ҳаммаси келишилган ҳолда, рухсат билан цензурадан ўтказилган ҳолда берилади. Бу ҳам бўлса инсонларнинг ичида йиғилиб қолган нималарнинг олдини олиш учун озгина-озгина муаммоларни ëритиш ва бу билан Ўзбекистон расмий ҳукумати шуғулланаяпти¸ деган фикрни шакллантириш учунгина, шу фонни яратиш учун қилинаëтган нарса. Бошқа Интернет сайтларнинг бирортасини Ўзбекистонда очиб бўлмайди. Умуман очиб бўлмайди.\nАгар сўз эркинлиги ҳақида гапириладиган бўлса, гапириш ëки ëзиш мумкинлиги ҳақида гапириладиган бўлса, унда бошқа сайтларга ҳам бемалол кириш мумкин бўлиши керак эди ва ҳеч қандай тўсиқ бўлмаслиги керак эди. Минг афсуски, ҳозир тилган олинган беш-олтита .uz сайтлардан бошқа сайтга кириб кўринг. Кира олмайсиз. Бу жуда муаммо. Қандайдир проксилар орқали очиб ўқиш мумкин бўлади. Шунинг учун ўйлайманки, эркинликка, сўз эркинлигига ҳеч дахли йўқ нарсалар. Ҳаммаси юқоридан белгилаб берилган дозаларда аҳолига узатилаëтган ҳақиқат. Чеклаб, келишилган, кесилган ҳолда берилаëтган ҳақиқат¸ деб биламан.\nАзамат Отажонов – Газета.уз муҳаррири:\n- Энди тўғрисини айтсам унча ўзгариш сезмаяпман. Менимча, шахсан бизларнинг сайтда ҳеч қанақа ўзгариш бўлмаган. Тўғрисини айтишим керак¸ сайтимизда битта-иккита одам ишлайди. Кўп нарсани қамраб ололмаймиз. Олдин қанақа ишлаган бўлсак, ҳозир ҳам шунақа. Ҳеч қанақа ўзгариш бўлмаган. Бизлар қанақа ишлаган бўлсак, шунақа давом қилдираяпмиз.\nШоҳида Ëқуб – британиялик мустақил журналист:\n- Менимча, Ўзбекистонда Интернет эркинлиги йўқ, ҳеч қачон бўлмайди. Чунки эркинлик 100 фоиз ёки 20 фоиз бўлмайди. Эркинлик бу эркинлик. Агар эркинлик бўлса, бутун Интернет очиқ бўлсин, Fergananews.com, блоглар, Twitter очиқ бўлсин. Лекин очилмайдику. Шунинг учун бу эркинлик эмас.\nКомилжон Ашуров – ўзбекистонлик журналист:\n- Газета ва журналларда долзарб муаммоларни кўрмаяпмиз. Кейин Ўзбекистон ахборот воситаларида, масалан телевидениеда ҳам бу гаплар йўқ. Интернетга кирадиган Ўзбекистон фуқаролари эса жуда ҳам кўп эмасда. Ўзбекистон телевидениеси айтса, қандайдир анализлар бўлган тақдирда асосий аҳоли кўрадиган бўлса бошқа гап. Мен ўйлайманки, Интернетга кириб боқадиган аҳоли сони чекланган. Шунинг учун уларга рухсат берган.\nАбдумалик Сармонов – қозоғистонлик журналист:\n- Назаримда бўйинтуруқ бироз бўшатилган. Аввалгидан анча енгиллаштирилган. Фақат бу Интернет эркинлигини кўрсатадиган андоза эмас. Назаримда ҳали эркинлик стандартларига етиш учун бу сайтларга жудаям узоқ. Менинг билишимча, бугунги шароитда Ўзбекистон Интернет сайтларида муаммолар ёритилиши сиëсат, иқтисод билан қизиқадиган одамларда бошқа ахборот манбаларини излашдан кўра, Ўзбекистоннинг ўша сайтларидан маълумот олиш, ўқишга имконият яратиб бериш¸ деб ўйлаяпман.\nМуҳтарам муштарий, Сиз ҳам "Ҳафта саволи"га жавоб ёзмоқчи ёки шу мавзу хусусида фикр ва ахборот бермоқчи бўлсангиз¸ "Шарҳлар" тугмачасини босиб, мулоҳазаларингизни ёзиб қолдиришингиз мумкин.


11 Май 22:11\n«10 май куни Анқарада «Kazakhstan Engineering» миллий компанияси акциядорлик жамияти ва «Turkish Aerospace» АЖ ўртасида ҳарбий-техник ҳамкорлик тўғрисидаги меморандум имзоланди. Ҳужжатли келишувга кўра, Қозоғистонда «Kazakhstan Engineering» шўба компанияси базасида ANKA учувчисиз учиш аппаратларини йиғиш ва уларга техник хизмат кўрсатиш тармоғи ташкил этилади»\n, — дейилади вазирлик хабарида.\nҲужжатни «Kazakhstan Engineering» МК АЖ бошқаруви раиси Темиржан Абдрахманов ва «Turkish Aerospace» (TUSAŞ) президенти, профессор Темел Котил имзолади. Келишувга кўра, технологияни трансфер қилиш ва қурилмани биргаликда ишлаб чиқариш, техник хизмат кўрсатиш ва таъмирлаш учун кадрлар тайёрлаш режалаштирилган.\nШу тариқа Қозоғистон ANKA дронларини ишлаб чиқаришни йўлга қўйган биринчи хорижий давлат бўлди.\n«Янги келишув қардош Қозоғистон билан дўстона муносабатларни янада мустаҳкамлайди»\n, — деди Темел Котил.\nANKA разведка ва зарба берувчи дронлари Туркияда 2013 йилда қурилган. Уруш вазиятида синовдан ўтган. УУАнинг максимал парвоз вазни 1700 кгни ташкил қилади, 350 кггача фойдали юкни кўтаришга қодир. Парвоз вақти - максимал 9000 м баландликда 30 соатгача. Қанотлари кенглиги 17,5 м, узунлиги тахминан 8 м.\nЭслатиб ўтамиз, аввалроқ Қозоғистон ва Туркия ҳарбий ҳамкорлик тўғрисида шартнома имзолагани ҳақида хабар бергандик.\n#Халқаро алоқалар #Технологиялар #ҚР Мудофаа вазирлиги #Туркий тилли давлатлар


Дилшод Нуралиев: Баҳрайн бизга етарлича қаршилик кўрсатди\n19.09.2017 00:50 | Терма жамоалар\nЎзбекистон ўсмирлар терма жамоаси U-16 Осиё чемпионатига саралаш босқичи “А” гуруҳи дастлабки учрашувини Баҳрайнга қарши ўтказиб, 1:0 ҳисобида ғалаба қозонди. Бош мураббий Дилшод Нуралиев ЎФФ матбуот хизматига ўйин ҳақидаги фикрларини билдириб ўтди.\n“Ўйин осон кечмади. Биринчи бўлимда ҳам, иккинчи бўлимда ҳам кўплаб вазиятлар яратдик, аммо улардан унумли фойдалана олмадик. Бунга куннинг иссиқлиги ёки йигитларнинг чарчоғи таъсир қилган бўлса керак. Баҳрайн асосан ҳимоядан ўйнагани учун бизга етарлича қаршилик кўрсатди.\nМуҳими, бугунги ўйинда биз учун керакли 3 очко қўлга киритилди. Йўл қўйилган хатолар устида ишлаб, бўлажак ўйинларда яратилган барча вазиятлардан унумли фойдаланиб қолишга ҳаракат қиламиз”, – деди Дилшод Нуралиев.\nЎсмирлар ўртасидаги Осиё чемпионатига саралаш босқичи “А” гуруҳи тақвими билан мазкур ҳаволага ўтиш орқали танишиш мумкин.


Шимолий Тожикистонда яна тўрт Ҳизбу Таҳрир аъзоси жазога тортилди - BBC O'zbek\nШимолий Тожикистонда яна тўрт Ҳизбу Таҳрир аъзоси жазога тортилди\nImage caption Тожикистонда 450 дан зиёд одам Ҳизбу Таҳрирга аъзоликда айбланиб, жазога тортилган\nШимолий Тожикистонда Ҳизбу Таҳрирга мансубликда айбланган тўрт киши устидан ҳукм ўқилган. Улар, Хўжанд шаҳар маҳкамасига кўра, 2 йилдан 18 йилгача озодликдан маҳрум этилганлар.\nМаҳкамага тортилганларнинг айримлари ўзларига қўйилган айбларни рад этишган.\nҲозирда Хўжандда Ҳизбу Таҳрир ғояларини тарқатишда айбланаётган яна 10 киши устидан маҳкама бошланиши кутилмоқда.\nОзодликдан маҳрум этилганларнинг уч нафари бундан олдин ҳам Ҳизбу Таҳрир фаоллари сифатида кўрилиб, 6.5 йилдан 11 йилгача қамоқ жазосига маҳкум этилгандилар.\nБу гал бу уч айбланувчидан икки нафари – Ғуломжон Зокиров ва Исмоилбек Мамедов 17 йилдан, Шуҳрат Шарипов эса 18 йил муддатга озодликдан маҳрум этилди.\nМаҳкамага тортилган тўртинчи шахс – 27 ёшли Алишер Мажидовга икки йиллик қамоқ жазоси тайинланди.\nМаҳкамага тортилганлар Тожикистон Жиноий қодексининг мавжуд қонуний тузумни ағдаришга даъват этиш, экстремизм каби моддаларида айбдор деб топилдилар.\nШуҳрат Шариповга эса булардан ташқари жиноий гуруҳ тузиш ва унга аъзо бўлиш моддаси ҳам қўйилди.\nМаҳкумлар қариндошлари ўз яқинларининг ноҳақ жазога тортилганликларини айтишди.\n33 ёшли Шуҳрат Шарипов ўзига қўйилган айбларни асосан рад этган.\nБундан 10 йил олдин Ҳизбу Таҳрир фаоли сифатида қўлга олиниб, 11 йиллик қамоқ жазосига ҳукм этилган 50 ёшли Исмоилбек Мамедов мавжуд тузумни зўрлик йўли билан ағдариш йўлида ўз яқинларини ҳам даъват этган дея айтилган.\nУнинг ўғли Ҳизбу Таҳрирга мансубликда айбланиб, 8 йил муддатга қамалган эди.\nИсмоилбек Мамедовнинг аёли ҳам фирқа ғоялари даъватчиларидан дея кўрилган.\nУ ёлғиз ўғли озодликдан маҳрум этилгач, дунёдан ўтган.\nТожикистон Олий Суди бундан 9 йил олдин Ҳизбу Таҳрирни "экстремистик фирқа" ҳисоблаб, ноқонуний деб эълон этган ва мамлакат ҳудудида фаолият юритишини таъқиқлаган эди.\nҲуқуқ-тартибот мулозимлари тушунтириш ишлари олиб борилиши натижасида кўпчилик Ҳизбу Таҳрирнинг Ислом номидан Исломга қарши иш олиб боришини, миллатлар ва ирқлараро низо уйғотишини англаб етганини айтишади.\nЛекин кузатувчиларга кўра, Ҳизбу Таҳрир яширин равишда, олдингига қараганда анча эҳтиёткорлик билан фаолият юритишда давом этмоқда.\nҲозирда Хўжанд шаҳрида Ҳизбу Таҳрирга мансубликда кўрилаётган яна 10 киши устидан маҳкама бошланиши кутилмоқда.\nШу пайтгача Тожикистонда 450 нафардан ортиқ одам фирқа мансублари сифатида жиноий ва маъмурий жазоларга тортилганлар.


Боғу-токзорлар меваси шаклланганда бажариладиган агротехник тадбирлар бўйича тавсиялар - Ўзбекистон Республикаси Қишлоқ хўжалиги вазирлиги\nШу боис боғбонларимиз эндиликда қуйидаги тавсияларга амал қилишлари мақсадга мувофиқ. Боғлар қатор ораларини культивация қилиш, дарахтлар ораси ва атрофини юмшатиш, янги чиққан илдиз бачкиларини қирқиб ташлаш ишлари олиб борилади.\nТупроқ намлигини инобатга олган ҳолда янги боғларни май ойида 1 марта суғориш зарур. Тупроқ тобга келгач, қатор оралари 10–12 см чуқурликда юмшатилади.\nМайнинг иккинчи ярмида ҳосилли боғларга 50–60 кг азотли, 65–70 кг фосфорли ҳамда 40 кг калийли ўғитлар чуқур солиниб, кетма-кет суғорилади. Республикамизнинг шимолий минтақалари ҳамда тоғ ва тоғолди ҳудудларда олма қурти ва нок шира бургасига қарши олма дарахти гулдан чиқиши билан дарҳол пуркаш ишларини амалга ошириш зарур.\nҲосилга кирган олма ва нок боғларида қуйидаги препаратлардан бири 100 л сувга аралаштирилиб қўлланилади: Карбофос ёки Бензофосфат ва Золон (200–300 г), Данитол (100 г) ёки Децис ва Суми альфа (50 г) ёки Каратэ, Циракс (30–40 г) ёки Фуфанон (100 г) ёки Талстар 40 г. Орадан 12–15 кун ўтгач, олма қуртига қарши юқоридаги препаратлар такрор пуркалади.\nПарша касаллиги кўпайиши хавфи бор жойларда олма ва нок дарахтларига 1 фоизли Бордо суюқлиги пуркалгани маъқул. Бунда Вектра, Фоликур, Топсин-М (100 л сувга 30–100 г) ёки Сапроль (100 л сувга 100 г) препаратларини ҳам қўллаш мумкин.\nБеҳизорлар ва улар атрофидаги олма ва нок боғларида монилиоз касаллигига қарши 1 фоизли Бордо суюқлигини дарахтлар жиққа ҳўл бўлгунга қадар пуркаш керак. Бунда шунингдек, Вектра, Курзат, Амарант, Энтоликур ва Топсин препаратларини қўллаш ҳам яхши самара беради. Дарахтлар атрофи ағдариб чопилади.\nЎрик, шафтоли ва олхўри дарахтлари гулдан чиққач клястероспориоз, барг бужмалоқлиги, ун шудринг касалликларига қарши 1 фоизли Бордо суюқлиги 8–10 кун оралатиб 1–2 марта пуркалади ёки Вектра, Курзат ва монилиозга қарши мўлжалланган бошқа препаратлар билан ишлов берилади.\nЁш боғларда ўсув даври давомида май охирида учинчи барг устидаги ҳали ёғочланмаган новдаларнинг учи чилпиб турилади. Бу тадбир шох-шаббанинг шаклланиши ва тезроқ ҳосилга киришига ёрдам беради. Ёш дарахтларга 1–2 йил шакл бергандан сўнг, уларни кўп буташ тавсия этилмайди. Чунки бу ҳолда улар зўр бериб бўйига ўсади.\nТокзорларда эса ёш токлар тупроқ намлигига қараб, икки марта суғорилади, қатор ораларини культивация қилиб, қаторлардаги тупроқни юмшатиш зарур. Новдалар барча узунлиги бўйича бир текис ривожланиши учун симбағазларга горизонтал ёки сал қия қилиб боғланиши керак. Новдалар йўғонлашганда боғичлар узилиб кетмаслиги ва новдалар симга ишқаланмаслиги учун улар пишиқ бўлиши керак. Бунинг учун боғич симбағазларга саккиз рақами шаклида боғланади.\nТокда тўпгуллар пайдо бўлиши билан ва новдалар 30–40 см узунликка етганда биринчи шўра ҳомток ўтказилади. Ёш новдалар иккинчи, баъзан учинчи симга боғланади. Кўк новданинг ўсиш кучи ва жойлашишига қараб, иккинчи маротаба учинчи ёки тўртинчи симга боғланади. Новдада тўпгул ўрнида жингалакларнинг пайдо бўлиши, унинг ҳосил қилмаслигидан далолат беради.\nҲосил қилмаслиги аниқ бўлган новдаларни эрта ҳомток қилиш қўшимча миқдорда новдалар, шу жумладан, ҳосил қиладиган новдаларнинг ривожланишига ёрдам беради. Ҳомтокни эрта гуллайдиган навлар ўтказилган майдонлардан бошлаш зарур. Ток кундаси ва зангларидан ўсиб чиққан новдаларнинг ортиқчасини олиб ташлаш зарур. Бунда токни шакллантириш ва зангнинг ўрнини босиш учун керакли новдалар қолдирилади.\nАгар токда зарарланиш натижасида ёки бошқа сабабларга кўра, кам новда ривожланган бўлса ҳам бачки новдаларнинг бир қисми озиқланиш юзасини ошириш учун қолдирилади. Ҳар бир нав учун тупдаги ҳосилдор ва ҳосил қилмайдиган новдалар нисбати олинадиган ҳосил ва новданинг ўсиш кучини, шунингдек, экологик ва агротехник шароитини ҳисобга олган ҳолда белгиланади.\nМасалан, суғориладиган ерларда етиштириладиган кишмишбоп навларда ҳар иккита ҳосилдор новдага 1–2 ҳосилсиз новда қолдириш мақсадга мувофиқ. Ҳосилли токзорларда ҳам фосфорли ва калийли ўғитлар билан озиқлантиришда йиллик меъёрнинг ярмидан кўпроғи берилади: азотли ўғитлар 125, фосфорли ўғитлар 90, калийли ўғитлар 40–50 кг/га миқдорда солинади.\nМинерал ўғитлар билан озиқлантириш имкони бўлмаса, маҳаллий ўғитлардан фойдаланиш керак. Бунда ҳар гектар боғ ва токзорларни суғоришда 5–6 т гўнг эритилиб оқизилади (шарбат). Токзорларда шўра ҳомтогини ўз вақтида ва сифатли бажарилишига эътибор бериш зарур. Кул (оидиум) касаллигининг олдини олиш мақсадида, токлар гуллагунга қадар 1–2 марта туйилган олтингугурт чанглатилади (1 гектарга 20–25 кг сарфи билан). Бунда Топаз (100 л сувга 50 г) ёки Вектра, Фоликур, Курзат (100 л сувга 30 г) препаратларини сепиш ҳам яхши самара беради.


Карантин қоидабузарлари учун "қамоқхона"\nГерманиянинг Саксония федераль ерида карантин қоидаларини такроран бузганларни мажбурий жойлаштириш учун алоҳида муассаса ташкил этишга киришилмоқда.\nШу мақсадда Дрезден шаҳрида 2017 йилда очилган қочоқларни дастлабки қабул қилиш маркази биносини қайта жиҳозлаш режалаштирилаяпти, дея ёзади РИА Новости Bild манбаси хабарига таянган ҳолда.\nМанбанинг қайд этишича, 2020 йилнинг баҳорида Саксония соғлиқни сақлаш вазири Петр Кёппинг карантин қоидабузарларини психиатрия шифохоналарига жўнатишни таклиф этганди. Аммо, уларни меҳмонхона ёки оддий шифохоналарга жойлаштириш ғояси илгари сурилгач, бу режадан воз кечилган.\nМаълум қилинишича, Дрездендаги бино, карантин қоидабузарлари учун "немис қамоқхонаси" бўлиши кўзда тутилган. Унда тутиб келтирилганларни сақлаш шароитлари ва жойлаштириш қиймати қандай бўлиши ҳақида батафсил маълумот берилмаган. Бироқ, ҳудуд девор билан ўралиши ва назорати полицияга топширилиши аниқ.\nСаксония ижтимоий ҳимоя вазирлиги марказни қайта жиҳозлашга оид хабарни тасдиқлаган.\nЯнгидан ташкил этилаётган муассасага ҳуқуқбузарларни мажбурий жойлаштириш сўнгги чора, яъни бунга қадар карантин қоидаларини бузган шахс қатъий огоҳлантирилиши, жаримага тортилиши босқичлари бор. Шундан сўнг ҳам қоидабузарлик такрорланса, соғлиқни сақлаш вазирлиги ҳуқуқбузарга нисбатан судга даъво киритиши лозим бўлади.


Таниқли шоир ва журналист Тошпўлат Ҳамид таваллудининг 90 йиллигига\n* Унутмас мени боғим\nЎзимга ҳеч қилмайман шафқат,\nТинчитмайди дунё ишлари.\nЭзгуликни ўйлайман, фақат,\nХаёлимда эл юмушлари.\nАтрофимга қарасам, шу гап,\nДўстларим ҳам ўзим қатори.\nИш билан банд, турмайди мудраб,\nЯшнатай, дер жаннат — диёрин.\nЗамонага ҳукмрон шиддат,\nУчиб юрар космосда инсон.\nТезлашмоқда кундан-кун суръат,\nЎйнатар гоҳ дилни ҳаяжон!\nСуръатларда яшин тезлиги,\nЮракларда инсоний шуур.\nҲаёт завқи — меҳнат севгиси,\nИш ғувури, Сизга ташаккур!!!\nНурларини тўкар тўлин Ой,\nТеракларнинг боши шивирлар.\nШовуллайди бир томонда сой,\nОйдин кеча мени сеҳрлар.\nБедазорда пидпилдиқ отиб,\nТиним билмай сайрар бедана.\nЮлдузларни санайман яна.\nЧақнаб турар кўкда бир юлдуз,\nМарвариддай танҳо, ажралиб.\nУзоқ боқсам қамашади кўз,\nБеш қиррага нурин сачратиб.\nМинг мақомга тўла бедазор,\nЧигирткалар тинмай чириллар,\nҚулоғимга тун сирларини\nТонг нозланар, чиқаман боққа,\nТашқарида баҳор, субҳидам.\nБодом гули маржон бутоққа,\nБаргларида титрайди шабнам.\nЭсга солар бодом — оқ бадан,\nОқ кийинган ёримни шу дам.\nГўё ёрим мени соғинган,\n— Мижжасида нам!\nҚуёш — рассом,\nСўнг томоша қилар боғларни.\nБулоқларга аста қўйиб лаб,\nНурга чулғар баланд тоғларни.\nКимхоб тўшаб, ёйди пойандоз.\nБўёқ олиб сўнгра қўлига,\nЧаманларга берди у пардоз!\nУ шоир сифатида бахтли юлдуз остида туғилган. Ўтган асрнинг эллигинчи йилларида атоқли адиб Абдулла Қаҳҳорнинг назарига тушиб, Ўзбекистон Ёзувчилар уюшмаси Бухоро вилояти бўлими раҳбарлигига тавсия этилган эди. Даст¬лабки шеърий тўплами — "Қуёш шаънига" (1960 йил) нашр қилингандан кейин кўп ўтмай ҳақгўй адабиётшунос Озод Шарафиддинов "Замон. Қалб. Поэзия" номли китобида уни истеъдодли ижодкор сифатида эътироф этган, шеърларини таҳлил қилиб, илиқ фикрлар айтган эди. Ўзбекистон халқ шоири Уй¬ғун эса уни "Зарафшон булбули" деб атаган, таниқли олим Маҳмудали Юнусов унга "ҳаётда ҳам, шеъриятда ҳам серзавқ, жўшқин шоир" дея баҳо берган эди.\nБу ўринда истеъдодли лирик шоир ва достоннавис Тошпўлат Ҳамид (1927-1984) ҳақида гап бор¬япти. Қизилтепа тумани Бўстон қишлоғидаги маърифатли хонадонда таваллуд топган шоир ҳаётининг асосий қисми илм-зиё маскани бўлмиш Бухорои шариф билан чамбарчас боғлиқ. Бу муқаддас шаҳарда у ўзбек тили ва адабиёти бўйича олий маълумот олди, Шофиркон туманида муаллимлик билан ўз меҳнат фаолиятини бошлади. 1955 йилдан умрининг охиригача Бухоро шаҳрида яшаб, меҳнат ва ижод қилди. Иш фаолиятининг каттагина даври "Бухоронома" (ўша вақтларда "Бухоро ҳақиқати" деб аталган) газетаси билан боғлиқ. Бу жамоада у бўлим мудири, муҳаррир ўринбосари ва бош муҳаррир лавозимларида ишлади.\nИлк шеърий тўпламидан сўнг бирин-кетин унинг "Менинг асрим", "Асрорқулнинг қўчқори", "Бинафша уфқлар", "Тилла дарвоза", "Қора кийик", "Қуёш зарралари" каби китоблари дунё юзини кўрди. Асарлари нуфузли газета-журналлар, жамоа тўпламлари саҳифаларидан ўрин олди.\nШоирлар бўладики, тириклигида ёзган асарлари ўқилади. Кейин эса унутилади. Бошқа тоифа қаламкашларнинг асарлари эса ҳаётлигида ҳам ҳеч кимнинг эътиборини тортмайди. Китоблари дўкон пештахталарида қолиб кетади. Тошпўлат Ҳамид ижоди бошқача тақдирга эга. Шоир адабий мероси намуналарининг аксариятини ҳозир ҳам завқ билан мутолаа этиш, улардаги гўзаллик туйғусидан баҳра олиш мумкин. Фикримизни далиллашга ҳаракат қиламиз:\nОфтоб нури шалола,\nҚирларда ёнар лола.\nКел. Қучоғинг тўлдирай\nТоғларга боқ, тоғларга.\nШу шеърий парчанинг ўзидаёқ бир эмас, учта бадиий санъат — ташбеҳ, истиора, мурожаат кабилар маҳорат билан қўлланган. Айниқса, Қуёш шуълаларининг тепадан пастга шиддат билан оқиб тушадиган шалолага қиёсланиши шеър¬хон дилини беқиёс ¬завққа тўлдиради. "Ёниш" аслида лолага хос эмас. Аммо чўғдек ярқираб турган лолақизғалдоқлар лирик қаҳрамонга гулханнинг ловуллаб алангаланишини эслатади. Бундай кўчимнинг ўз ўрнида истифода қилиниши шеърга ўзгача тароват бахш этган.\nШоир лирик меросида шундай мисра ва байтлар борки, у китобхон хотирасида бир умр муҳрланиб қолади: "Инсон ақли Галактика йўлида чироқ" ("Менинг асрим"), "Чироқни ёқтирмас бир кўршапалак, Парвона нур дея бўлади ҳалок" ("Чироқлар"), "Уст-бошига чанг қўнса чертган Олифтадан жирканади Ер" ("Тупроқ ўйини"), "Зулмат қоплаб ётган элларга Ҳаёт, ёғду бўлиб кираман" ("Қуёш зарраси")...\nШоир лиро-эпик соҳада ҳам баракали ижод қилган. Унинг "Минг йиллик хаёл ва заркокил", "Соҳибжамол ҳақида" балладалари, "Тилла дарвоза", "Табаррук тупроқ", "Қора кийик" достонлари ўз даврида шеърият мухлислари томонидан ўқилган ва яхши баҳоланган. "Тилла дарвоза" достони¬даги мана бу мисралар она-Ватан — Ўз¬бекистонга бўлган асл меҳр-муҳаббатнинг бадиий ифодасидир:\nРасул оға, Қайсин оғалар\nТоғларини мақтасин, майли.\nОй кўринар Қизилқум менга\nОлов юраклиги туфайли.\nАгар тақдир отса йироққа,\nКесилса-да ҳатто оёғим.\nТопар эдим уни сўроқлаб,\nМеҳри бўлиб қўлтиқтаёғим.\nТошпўлат Ҳамид фаолиятининг яна бир муҳим жиҳати борки, у шоирлигидан ҳам ортиқ бўлса ортиқки, асло кам эмас. У ижодий ҳаётининг ҳамма бос¬қичларида ёш қаламкашларга катта эътибор билан қараган, уларнинг катта адабиёт йўлида киришларига раҳнамолик қилган. Замонавий Бухоро адабий муҳитининг янгидан шаклланиши ва тараққий топишида устоз шоирнинг катта хизмати бор. Неъмат Аминов, Жамол Камол, Максим Каримов, Омон Мухтор, Ғулом Шомурод, Исроил Субҳоний каби ижодкорлар ўтган асрнинг эллигинчи йиллари ўрталарида шоир томонидан ташкил этилган "Нулуфар" адабий-бадиий тўгарагининг фаол аъзолари бўлишган ва ижод сабоқларини ўзлаштиришган. Ушбу мақола муаллифи ҳам ўша, етмишинчи-саксонинчи йилларда мазкур тўгарак аъзоси бўлган ва дастлабки шеър ва мақолалари "Бухоро ҳақиқати" газетаси саҳифаларида босилган.\nИстеъдодли шоир таваллудининг тўқсон йиллиги айёми биз — қалам аҳлини фидойи ижодкор хизматларини яна бир бор эслаш ва унинг эзгу ишларини давом эттиришга даъват этмоқда ҳамда унинг иккинчи умри барқарорлигидан дарак бериб турибди.\nҒайрат МУРОДОВ, филология фанлари номзоди, доцент


Қозоғистон чегара хизмати Қирғизистон билан чегарадаги тирбандлик сабабларига ойдинлик киритди - uzpress\nIyun 15, 2022 Iyun 16, 2022\nҚирғизистон-Қозоғистон чегарасида навбатлар бензин ташувчилар туфайли юзага келади, уларнинг сони ёқилғи-мойлаш материаллари нархидаги катта фарқ туфайли кўпайган.\nБу ҳақда Қозоғистон Миллий хавфсизлик қўмитаси чегара хизмати маълум қилди.\nАгентлик ушбу тоифадаги ташувчилар учун чегарани кесиб ўтишда ҳеч қандай чекловлар йўқлигини тушунтирди. Бироқ, бу назорат-ўтказиш пунктларига юкни сезиларли даражада оширади ва транспорт воситаларининг чегара ўтиш жойларига яқин жойда тўпланиши учун зарур шарт-шароитларни яратади. Чегара хизмати бензин ташувчилар автомобилларга қўшимча газ баклари ўрнатиш орқали ташиш қоидаларини бузаётганини қайд этади.\n«Бундан ташқари, кўпинча ёқилғи-мойлаш материалларини ташишда шахсий транспорт воситаларидан фойдаланадиган фуқаролар, қоида тариқасида, хавфсизлик қоидаларига эътибор бермайдилар, бу эса, ўз навбатида, аянчли оқибатларга олиб келиши мумкин», – дея таъкидлади Қозоғистон чегара хизмати вакили.\nСўнгги бир ярим йил ичида Қирғизистонда ёқилғи нархи икки баробарга ошган. 2021 йил январь ойида АИ-92 бензини Бишкекда 35 сом бўлган бўлса, ҳозирда 60 сомдан (0,7 доллар) сотилмоқда.\nҚозоғистоннинг Олмаота шаҳрида АИ-92 бензини Қирғизистон валютасига нисбатан ўртача 32 сомни ташкил қилмоқда.\nҚирғизистон ва Қозоғистон чегарасида, Қирғизистон томонидан вақти-вақти билан юк машиналарининг навбатлари пайдо бўлади, баъзан улар бир неча километрга етиб боради. Чегарада назоратни кучайтириш бир неча бор қўшни республикалар ўртасидаги баҳс мавзусига айланган ва экспертлар икки давлат ўртасида савдо уруши бошланганини эълон қилган. Бир вақтлар бу баҳс Жаҳон савдо ташкилотига ҳам етиб борган.\nАпрель ойида ҳукумат музокараларидан сўнг Бишкек ва Нур-Султон Қозоғистон электрон ҳисоб-фактуралар ва бошқа ЕОИИ мамлакатларига транзит товарлар мавжуд бўлса, текширув ўтказмаслиги, Қирғизистон томони эса юк машиналарининг тегишли ҳужжатлар мавжуд бўлмасдан чиқиб кетишига йўл қўймаслик мажбуриятини олган эди.\nБироқ май ойи бошида Қозоғистон Давлат даромадлари қўмитаси виждонсиз қирғиз тадбиркорлари эришилган келишувлардан фойдаланиб, Қозоғистонга декларация қилинмаган, контрафакт товарларни олиб киришда ўзларининг «кулранг» схемаларидан фойдаланаётганини эълон қилди.\nМай ойи охирида Қирғизистон ва Қозоғистон президентлари Бишкекда бўлиб ўтган учрашувда аввал эришилган келишувларни ҳурмат қилиш ва юк машиналари навбатларига йўл қўймасликка келишиб олган эди. Бироқ шундан кейин ҳам назорат-ўтказиш пунктларида вазият ўзгармагани – оғир юк машиналарининг навбатлари камаймагани, баъзида ҳатто кўпайгани ҳам маълум бўлди.\nИюнь ойи бошида Евроосиё иқтисодий комиссияси Қозоғистонни Қирғизистон билан чегарадаги тўсиқларни олиб ташлашга чақирди.\nҚирғизистон ва Тожикистон бўлинмаларни жанговар позициялардан олиб чиқишга келишиб олдилар


Ўзбекистонда ҳозирча абонентларга чекланмаган интернет трафиги бериш имконияти мавжуд эмас. Буни ахборот технологиялари ва коммуникациялар вазирининг биринчи ўринбосари Алишер Файзуллаев айтиб ўтди, деб ёзади Kun.uz.\nУнинг сўзларига қараганда, кўпчилик фойдаланувчилар аниқ нархлар асосида чекланмаган трафик тақдим этилишини истайди.\n“Афсуски, биз бунга тайёр эмасмиз, аммо ушбу йўналишда ишламоқдамиз. Интернет нархи тушиб бормоқда. Негаки пул эвазига мижозга кўпроқ ҳажм ёки кўпроқ хизматлар олади. Кўплар нархларнинг қимматлигидан нолийди, аммо TAS-IX бепуллигини ҳеч ким тилга олмайди”, – деди Файзуллаев Uzbekistan Today нашрига берган интервьюсида.\n“Ўзбектелеком” акциядорлик жамияти матбуот хизмати раҳбари Александр Сучковнинг сўзларига қараганда, ташқи каналгина нархларни белгилаб берадиган омил эмас.\n13:20 “Ўзбектелеком” интернет хизматлари нархини туширади


Мамлакатимизда ички ишлар тизимини ривожлантиришга қаратилган кўламли -ислоҳотлар рўёбга чиқарилмоқда. Шунга мос равишда соҳани юксак малакали ва профессионал кадрлар билан таъминлаш, таълим даргоҳларида ўқитишнинг илғор усул ҳамда воситаларидан кенг фойдаланишга катта эътибор қаратиб келинаётир.\nЎзбекистон Республикаси Ички ишлар вазирлиги Ҳарбий-техника институтида бўлиб ўтган битирув маросимида ана шулар хусусида сўз юритилди.\nИчки ишлар вазири А. Азизов ва бошқалар томонидан алоҳида таъкидланганидек, тизим ислоҳотларида, хусусан, соҳани малакали кадрлар билан таъминлашда Президентимизнинг 2017 йил 10 апрелдаги “Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаат-ларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида”ги Фармони дастуриламал бўлаяпти. Мазкур ҳужжат асосида Тошкент олий ҳарбий-техника билим юрти Ҳарбий-техника институтига айлантирилди.\nЭътиборлиси, бу ерда курсантларнинг пухта билим олиши ҳамда жанговар машғулотларни юқори савияда ўтказишлари учун барча қулайлик ва шарт-шароитлар муҳайё қилинган. Ихтисослаштирилган моделлаштириш ҳамда симуляция марказида курсантлар махсус компьютер технологиялари ёрдамида жанговар вазиятларга максимал яқинлаштирилган шароитларда тажриба оширса, спорт базасида жисмонан ва руҳан чиниқишлари мумкин.\n— Бу ерда юқори билимга эга бўлдик, — дейди битирувчи И. Мўминов. — Хусусан, панорамали компьютерлаштирилган ўқ отиш тренажёри бўлиб, ушбу технология тактик режаларни ишлаб чиқиш ҳамда бўлинмаларни моҳирона бошқариш кўникмаларини шакллантиришда қўл келди. Ана шундай қулай шарт-шароитда ўқиб, офицер деган шарафли номга сазовор бўлганимдан мамнунман. Айни чоғда бу катта масъулият юклайди. Юртимиз ва халқимизга садоқат билан хизмат қилишга бор куч-ғайратимни сарфлайман.\nБитирувчиларга ҳарбий унвон ва дипломлар топширилди.\nМазкур рукндаги бошқа мақолалар: « Оилавий тадбиркорлик нега оқсамоқда?\tТадбиркорлар ҳуқуқларини ҳимоя қилишда муҳим босқич »


10:50 / 14.01.2018\nЎзбекистон Мусулмонлар идораси 2018 йилги Давлат дастури лойиҳаси 102-бандига тузатиш киритиш бўйича ўз таклифини билдирди. Мусулмонлар идораси шарҳида шундай дейилади:\n“2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид давлат дастури лойиҳасининг 102-бандида: “Мамлакатимиздаги моддий маданий мерос объектларида ва улар атрофидаги объектларда тегишли инфратузилмани шакллантириш, амалга ошириладиган диний маросимлар учун тегишли шароитларни яратиш орқали зиёрат туризмини соҳанинг истиқболли йўналиши сифатида, шу жумладан, мусулмон давлатлари учун “Кичик ҳаж” зиёрат тизимини ривожлантириш”, каби вазифалар белгиланган.\nУшбу бандда келтирилган “Кичик ҳаж” атамаси зиёрат туризмига нисбатан қўлланиши Ислом дини нуқтаи назаридан хато ҳисобланади. Маълумки, муборак ҳаж амали бу Ислом динимизнинг бешинчи аркони бўлиб, белгиланган муддатларда Маккаи мукаррамадаги Каъбаи муаззамани зиёрат қилиб, Арафот, Мино, Муздалифа водийларида маълум амалларни бажариш билан адо этиладиган улуғ ибодатдир. Ҳаж кунларидан бошқа вақтда Байтуллоҳнинг зиёрати учун боришни Умра ибодати, деб номланади.\nҲаж – муайян шартлари топилган кишига фарз бўлади. Умра эса бизнинг мазҳабимизда суннат амалдир. Шунга қиёсан Умра амали Ҳажга нисбатан “кичик ҳаж” деб номланиши одат тусини олган. Лекин булардан бошқа мўътабар масканлар, улуғ авлиёларнинг қадамжолари, осори атиқаларни зиёрат қилишни “Кичик ҳаж” деб номланиши шаръан нодурустдир. Қолаверса, бундай иборанинг қўлланиши бошқа Ислом динига эътиқод қилувчи давлатларда ҳам қатор тушунмовчиликларни келтириб чиқариши эҳтимолдан холи эмас. Шунинг учун бундай ишларни зиёрат туризми деб номланиши мақсадга мувофиқ бўлади.\nШу нуқтаи назардан дастур лойиҳасидаги 102-бандни қуйидаги қисқартирилган таҳрирда ифодалаш таклифи тақдим этилади:\n“Мамлакатимиздаги моддий маданий мерос объектларида ва улар атрофидаги объектларда тегишли инфратузилмани шакллантириш, амалга ошириладиган диний маросимлар учун тегишли шароитларни яратиш орқали зиёрат туризмини ривожлантириш”. Аллоҳ таоло олиб бораётган хайрли ишларингизда мададкор бўлсин. Ўзбекистон мусулмонлари идораси раиси”, - дейилади изоҳда.\nДавлат дастури лойиҳасининг 102-бандига бошқа фуқаролар ҳам ўз фикрларини қолдиришган. Хусусан унда:\n"Кичик ҳаж" нима дегани? Бу иборани қўллаш нотўғри эканини диний уламолар наҳотки, тушунишмаётган ёки таклиф билдиришмаётган бўлса? Кичик ҳаж нотўғри ибора. Бунинг ўрнига шунчаки зиёрат ёки Ислом динига урғу бериш исталаётган бўлса, ҳалол туризм, исломий туризм каби ибораларни қўллаш керак, менимча”.\n“Ислом динида ҳаж амали фақат Макка шаҳрига, Каъбатуллоҳга қилинади. Бошқа ҳеч бир жойга ҳаж қилинмайди. Агар Ўзбекистонга "Кичик ҳаж" учун келинглар дейилса, бу бошқа мусулмон давлатларида нотўғри тушунчани уйғотиши, салбий қабул қилиниши мумкин. Шунинг учун ҳам бу номни ўзгартириш керак. Унинг ўрнига "Исломий зиёрат" ёки шунга ўхшаш бошқа номни танлаш керак. "Ўзбекистонга кичик ҳаж қилиш" иборасини қўллаш эса "6 вақт намоз ўқиш", "2 ой рўза тутиш" деган ибораларни ишлатиш билан баробар. Бу мусулмон оламида қабул қилинмайдиган нарса. Диний идора раҳбарияти бунга ўз муносабатини билдириши керак. Буни вақтида тўғрилаб, ўзгартириш лозим. "Кичик ҳаж" иборасини ўзгартириш шарт”.\n“1) "Кичик ҳаж" иборасини қўуллаш мутлақо хато! Унинг ўрнига "Исломий зиёрат" иборасини қўллашни қувватлайман! Чунки, "Кичик ҳаж" деганда мусулмонлар одатда Каъбатуллоҳга бориладиган умра зиёратини тушунишади. 2) Ўзбекистонга қилинадиган исломий зиёратлар жумласига Хива ва Қорақалпоғистондаги зиёратгоҳларни ҳам киритиш керак”, деган таклифлар ҳам илгари сурилган.\n22:28 / 20.02.2018\n12:15 / 19.01.2018\n21:30 / 14.01.2018


Оскар совриндорлари эълон қилинди\n15 май 2021, Тошкент вақти: 13:31\nБританиялик киноижодкорларнинг “Кулбадан чиққан миллионер” фильми 2009 йилнинг энг яхши фильми деб топилди.\nМумбай харобаларида ўсиб улғайган ака-ука тақдири тўғрисидаги фильм Америка киноакадемиясининг яна еттита “Оскар” мукофотига сазовар бўлди. Ушбу фильм ижодкори Данни Бойл йилнинг энг яхши режиссёри номинациясида ғолиб чиқди.\nКейт Винсет “Мутоалачи” фильмида ўйнаган роли учун йилнинг энг яхши актрисаси, “Милк” фильми бош қаҳрамони Шон Пенн эса йлнинг энг яхши актёри деб топилди.\nГлобал иқлим ўзгариши муаммолари ва оқибатлари тўғрисидаги “Валл-И” анимацион фильми ўз номинациясида ғолиб топилди.\nЯпониялик киноижодкорларнинг "Жўнаб кетиш" асари энг яхши хорижий фильм номинациясида ғалаба қозонди.


3 июн 2022, 16:56\nҚорақалпоғистонда Rally Muynak — 2022 мусобақалари ўтказилмоқда\nҚорақалпоғистонда 132 нафар пойгачи 5 та йўналиш бўйича ралли баҳсларида қатнашмоқда. Спортчилар Мўйноқдан Орол денгизининг ҳозирги қирғоғигача 415 км масофани босиб ўтади. Мусобақа Ўзбекистонда мотоспорт турларини оммалаштириш мақсадида ташкил этилмоқда.\n30 май 2022, 09:23\nНодирбек Абдусатторов халқаро мусобақада ғолиб бўлди\nНодирбек Абдусатторов 5th Sharjah Masters 2022 шахмат турнири ғолибига айланди. Абдусатторов БАА вакили Салем Салеҳ билан бир хил очко жамғарган бўлсада, ўзаро баҳсдаги ғалаба эвазига биринчи ўринни эгаллаган.\n28 май 2022, 22:48\n29 май куни ИИО ходимлари ўртасида марафон ўтказилиши муносабати билан Тошкентдаги бир қатор кўчалар 07:00 дан 11:00 гача автотранспортлар ҳаракати учун ёпилади.\n19 май 2022, 16:35


Она заминимизни қайта тиклашга ҳисса қўшайлик! | Ўрмон хўжалиги давлат қўмитаси расмий веб сайти\nОна заминимизни қайта тиклашга ҳисса қўшайлик!\nБирлашган Миллатлар ташкилоти томонидан 2009 йил 22 апрелда қабул қилинган Халқаро Она Замин кунини байрам сифатида эълон қилиш тўғрисидаги резолюцияда таъкидланишича, заминимиз ва унинг барча экотизимлари бизнинг бошпанамиз – уйимиз, демакки, ҳозирги ва келажак авлодларнинг иқтисодий, ижтимоий ва экологик эҳтиёжлари орасидаги ўзаро адолатли мувозанатни таъминлаш учун Ер сайёраси ва унинг бағридаги табиат билан уйғунликни сақлаб қолиш зарур. Инсоният ҳаёти, келажаги – Она Замин ҳаёти билан чамбарчас боғлиқ. Заминимиздаги экологик барқарорлик – биз инсонларнинг тақдиримизни, келажагимизни белгилайди. Хўш, Она сайёрамизни сақлаб қолиш учун нима қилишимиз керак? Инсоният олдида бу борада қандай вазифалар турибди?\nДунё экологларининг фикрига кўра, айнан иқлим ўзгариши ва атроф-муҳит деградациясининг бошқа кўринишлари Она Заминимиз табиий тизимларини издан чиқарди, бу эса турли даҳшатли юқумли касалликлар тарқалишига, дунё иқтисодиётининг таназзулига сабаб бўлди. Айнан шунинг учун ҳам табиат муҳофазаси учун курашувчи жаҳондаги энг йирик Earth Day Network ижтимоий ҳаракати фаолларининг ташаббуси билан «Она заминимизни қайта тиклаймиз!» ғояси илгари сурилди ва тўғридан-тўғри COVID-19 пандемияси оқибатларини бартараф этишга қаратилди. Ҳаракат фаолларининг фикрига кўра, COVID-19 пандемиясини келтириб чиқарган илк манба айнан ёввойи табиатда қайд этилди, айнан инсоннинг табиатга нисбатан нотўғри муносабати, табиат билан ўзаро ноўрин мулоқоти туфайли глобал даражада тарқалиб, миллионлаб одамларнинг ўлимига сабаб бўлди, жаҳон иқтисодиётини ривожланишдан тўхтатди.\nШу боис бу йил дунё бўйлаб “Restore Our Earth”, яъни «Она заминимизни қайта тиклаймиз!» шиори остида кўплаб экологик тадбирлар ўтказилди.\nОна сайёрамиз табиатини муҳофаза этиш, биохилма-хилликни асрашга муносиб ҳисса қўшиш мақсадида Ўзбекистон Республикаси Ўрмон хўжалиги давлат қўмитаси томонидан ҳам кўплаб тадбирлар амалга оширилмоқда.\n– Ўрмонзор майдонларнинг кенгайиши ва ўрмон хўжаликларининг ривожланиши мамлакатимизда экологик барқарор вазиятни қарор топтиришга, иқлим ўзгариши билан боғлиқ нохуш оқибатларни юмшатишга хизмат қилади, – дейди Ўрмонларни қўриқлаш ва муҳофаза қилиш бошқармаси бошлиғининг ўринбосари Ғанишер Хўжаев. – Шу боисдан ҳам баҳор мавсуми келиб, кунлар исий бошлагач, биз ўрмончилар учун масъулиятли палла бошланади. Ўрмонлар майдонини кенгайтириш мақсадида кўчат экиш бошланади. Кўчат экишнинг ўзи билангина ўрмон яратиб бўлмайди албатта! Экилган кўчатлар парвариши, табиий ва маданий ўрмонларни муҳофаза қилиш билан боғлиқ юмушлар ҳам борки, бу чора-тадбирлар ўрмончиликда ўта муҳим саналади. Айниқса, ёз ойларида аҳоли соя-салқин тоғ ва ўрмон ҳудудларига, табиат қўйнига келиб дам олишга интилади. Ўз навбатида, бу даврда ташриф буюрувчилар билан ишлаш, уларга ўрмон ҳудудларида амал қилиш зарур бўлган тартиб-қоидаларни тушунтириш, назорат ишлари ҳам кучайтирилади. Афсуски, бу иллатларга қарши қанчалик кураш олиб бормайлик, ўрмон зонасида очиқ оловдан фойдаланиш, тамаки маҳсулотлари чекиш, шоху новдаларни синдириш, кесиш, теварак-атрофга чиқиндилар ташлаб кетиш ҳолатлари учраб туради. Шундай нохуш ҳолатларнинг олдини олиш мақсадида ўрмон қўриқчилари томонидан ёнғин хавфсизлиги хизмати ходимлари билан ҳамкорликда мунтазам равишда тушунтириш ва тарғибот ишлари олиб борилади.\nЧиндан ҳам ўрмоннинг энг хавфли душмани – ёнғин! Буни ҳар бир ўрмончи жуда яхши ҳис қилади. Статистик маълумотларга кўра, содир бўлаётган ҳар ўнта ўрмон ёнғинининг тўққизтасига инсон омили сабаб бўлар экан. Шу боис соҳа ходимлари баҳор-ёз ойларида “Ўрмон ёнғин хавфсизлиги ойлиги” эълон қилишади ҳамда асосий диққат-эътиборни ёнғинларнинг олдини олишга қаратишади.\n– Кўпинча ўрмон хўжалиги ҳудудларига туташган қўшни фермер хўжаликларида шолизорларга, ғалладан бўшаган майдонларга ўт қўйиб юборишади, – дея тушунтиради Ғанишер Хўжаев, – албатта, катта майдонлардаги ёнғинларни назорат қилиш жуда мушкул, агар чоралар кўрилмаса, улар ўрмонга ўтиб катта-катта ўрмон ҳудудларининг нобуд бўлишига олиб келади. Шунинг учун ҳам ёнғинга қарши маъданлашган “полоса”лар, ёнғинни чегараловчи йўллар барпо этилади. Шунингдек, ўрмонни зараркунандалар ҳужумидан ёки ёппасига касалланишдан ҳимоялаш чораларини кўрамиз. Кимёвий усуллардан фойдаланиш ўрмонга зарар етказиши мумкин, шу боис ўрмон дарахтларининг касалланиши ёки зараркунандалардан азият чекишига қарши биологик воситалар ёрдамида курашамиз. Мамлакатимизда шу мақсадларга хизмат қилувчи 64 та биолаборатория фаолият олиб бормоқда.\nЯна ўрмон бағрида қолдирилган чиқиндилар муаммоси ҳам ўрмончиларни жуда қаттиқ ранжитади. Бу чиқиндилардан Она заминимиз, табиатимиз қанча зиён-заҳмат кўрар экан!\n– Қанча гапирмайлик, қанча уқтирмайлик, одамзотнинг ақл кўзи очилмас экан-да! – дейди Ғанишер Хўжаев куйинчаклик билан, ҳозиргина қолдириб кетилган пластик чиқиндиларга ишора қилиб, – Барака топгур, хўп, табиат қўйнида дам олишга чиқибсан… Нега энди унинг бағрини чиқиндиларга тўлдирасан? Раҳматинг, жавобинг шуми?\nТоғ бағрига дам олишга чиқсак, табиат манзараларидан баҳраманд бўламиз, бир муддат ниқобларни ечиб, ўрмон ҳавосидан тўйиб-тўйиб нафас оламиз! Таъбимиз равшан тортиб, сўқмоқ бўйлаб ортга қайтаётганимизда, яна ёқимсиз манзараларга дуч келиб, кайфиятимиз бузилади. Пластик идишлар, ишлатилган тиббиёт ниқоблари… Чиндан, қачон инсон бўламиз ўзи?\n– Ўрмон – инсонларнинг соғлом ва фаровон яшаши учун чексиз имконият ахир, ҳар бир фуқаро буни юрак-юрагидан ҳис қилиши лозим, – дейди Ўрмон хўжалиги давлат қўмитасининг Матбуот хизмати раҳбари Отабек Ашуров. –Ўрмондаги игнабаргли дарахтларнинг, майса-гиёҳларнинг атмосфера ҳавосини тозалашдаги аҳамиятини жуда яхши биламиз. Тоза ҳаво, энг аввало, инсон саломатлиги учун зарур, ўпкамизни кислородга тўйинтиришимиз учун зарур. Ахир COVID –19 пандемияси авж олган ва ҳали ҳам хатар мавжуд бўлиб турган бир пайтда буни англамаслик мумкин эмас. Гувоҳи бўлганларимиз воқеалар, йўқотишлар бизга нафас олиш, тоза ҳаводан баҳраманд бўлиш қанчалик бахт эканлиги борасида бир умрлик сабоқ, дарс бериши лозим. Аммо барибир бу ўзгармас ҳақиқатларни англамайдиган фуқароларимиз бор, афсус!\n– Бундан ташқари, ўрмонлар аҳолини муносиб иш ўринлари билан таъминлайди, – дея қўшимча қилади қўмита матбуот котибининг ўринбосари Дилрабо Бобоева. – Оилаларнинг иқтисодий фаровонлигига хизмат қилади. Ўрмонзорлар атрофида сув ва тупроқ экотизимлари барқарор сақланади. Бу, ўз навбатида, иқлим ўзгариши билан боғлиқ салбий оқибатларни юмшатади, бартараф этади. Ўрмонлар бор жойда экотуризм ҳам ривожланади.\nПаркент туманининг тоғли ўрмон ҳудудларида Тошкент вилояти Ўрмон хўжалиги бошқармаси тасарруфидаги Чотқол тоғ ўрмон мелиорацияси тажриба станцияси жойлашган.\n– Станцияда, айни пайтда эрозияга учраган ерларни ўзлаштириш, лалми ерларда интенсив боғлар ташкил этиш, сел оқимларига қарши маданий ўрмонзорлар барпо этишнинг инновацион технологияларини ишлаб чиқиш, тоғ шароитига мос бўлган ўрмон ўсимликларининг янги навларини яратиш бўйича илмий изланишлар олиб борилмоқда, – дейди Ўрмон хўжалиги илмий-тадқиқот институти илмий котиби, қишлоқ хўжалиги фанлари номзоди Бахромжон Мамутов. – Ҳозирга қадар ўрмон амалиёти учун 10 дан ортиқ янги инновацион технологиялар жорий этилди. Энг истиқболли илмий ишланмаларимиздан бири – Ғарбий Тянь-Шань тоғ тизмасининг қурғоқчил ерларида ёпиқ илдиз тизимли кўчатлар ёрдамида маданий ўрмонзорлар барпо этишнинг инновацион технологияси ҳисобланади. Ушбу технологияларни қўллаш орқали республикамизнинг сув танқис бўлган тоғ қияликларида ўрмон кўчатларининг кўкарувчанлигини 75–85 фоизгача оширишга муваффақ бўлдик. Ўрмон барпо этишга кетадиган сарф-харажатлар эса 2,0–2,5 баробаргача қисқартирилди. Шунингдек, пасттекисликларда Қрим қарағайи, эман дарахтлари, ёнғоқ мевали кўчатлардан иборат ўрмонларни барпо этиш, янги ва истиқболли навлар яратиш бўйича кенг кўламли ишлар бажарилди, коллекцион уруғчилик майдонлари ташкил этилди.\n– Ўрмон хўжалиги соҳаси олимлари ва ёш тадқиқотчилар томонидан ҳозиргача ёнғоқ мевали ўсимлик ҳисобланган хандон пистанинг 13 та янги нави яратилди ва ихтиро учун патент олинди, – дейди Ўрмон хўжалиги илмий-тадқиқот институти таянч докторанти Мунира Иномова. – Айни пайтда ўзим ҳам “Ёпиқ илдиз тизимида пайвандланган хандон писта кўчатларини жадал етиштириш” бўйича илмий иш олиб бормоқдаман ва бу борадаги ишларимиз илк самараларини бермоқда.\nОна замин бағридаги тупроқ ва сув ресурсларидан унумли фойдаланиш, уларни оқилона бошқариш, ўрмонларни қайта тиклаш, биологик турларни асраш орқалигина биз сайёрамиз экотизимини тиклашга эриша оламиз. Албатта, бу ҳаракатларимиз денгиздан бир томчи холос. Аммо Ер курраси аҳолисининг сони 7 млрд 700 мингдан ортиқ эканлигини ҳисобга олсак, ҳар биримиз биттадан кўчат эккан тақдиримизда ҳам, қанча ўрмон, қанча боғ майдонлари барпо этилиши мумкинлиги кундай равшан бўлади. Шундай экан, дарахт экинг, боғ яратинг, ўрмон барпо этинг! Бу билан не заҳматларни кўрган Она заминимизни қайта тиклашга кичик бир ҳисса қўшган бўласиз!\n← Ўрмонзорлар кенгаймоқда Оролбўйи минтақасини барқарор ривожлантириш бўйича ишлаб чиқилган кўптомонлама “Йўл харитаси” лойиҳаси →


Сув таъминоти ёмон бўлса… — Huquq\nHome / / Сув таъминоти ёмон бўлса…\n19.09.2019\t, Жараён 219\nБугунги кунда фермер хўжаликларининг ишчилари, деҳқон ва боғбонларнинг меҳнати қадрланаяпти. Давлат эҳтиёжи учун етиштирилаётган қишлоқ хўжалиги маҳсулотларининг харид нархи ошириб борилмоқда. Ҳосилдорлиги паст ерларда маҳсулот етиштираётган фермер хўжаликлари молиявий қўллаб-қувватланмоқда. Тупроқ унумдорлигини ошириш чоралари кўрилаяпти. Янги техникалар етказиб берилмоқда. Ёнилғи, уруғлик, минерал ўғит таъминотидаги муаммолар ҳал этилмоқда.\nТумандаги 12055 гектар ерда 174 та фермер хўжалиги пахта ва ғалла етиштирмоқда. Прокуратура томонидан ердан бошқа мақсадда фойдаланишнинг олдини олиш чоралари кўрилди. Экинлар парвариши, агротехник тадбирлар ўз вақтида ва сифатли ўтказилиши ўрганиб борилди. Ушбу жараёнда туғилган муаммоларни ҳал этиш учун ёрдам кўрсатилди. 6630 гектар ерда етиштирилган ғалла нест-нобуд қилинмасдан ўриб олиниб, 2019 йилги режа бажарилишига эришилди.\nЎзбекистон Президентининг “Ҳосилдорлиги паст бўлган ерларда давлат эҳтиёжи учун пахта хомашёси етиштирувчи фермер хўжаликларини молиявий қўллаб-қувватлаш тўғрисида”ги қарори ижроси таҳлил қилинганида аниқланган қонун бузилиши ҳолатлари бартараф этилди. Айни чоғда пахтани йиғиб-териб олиш қизғин паллага кирди. Ҳосилни ўз вақтида ва сифатли йиғиб олиш ишлари тўлиқ назоратга олинган.\nТуманда қарийб 2000 гектар ерда мева, сабзавот, балиқ, асалари, чорвачилик маҳсулотлари етиштириш, тут дарахти парваришлашга ихтисослашган 160 та фермер хўжалиги фаолият кўрсатаяпти. Ишни тўғри ташкил қилиб, қонун доирасида фаолият юритаётган фермерлар етиштирган маҳсулотларини бозорларга узлуксиз етказиб беришаяпти. Хорижга экспорт қилишаяпти. Деҳқон ва боғбонларнинг, шунингдек томорқа ерларидан самарали фойдаланаётган фуқароларнинг даромади ортиб, турмуши яхшиланиб бораяпти. Туман захирасидаги мелиоратив ҳолати, сув таъминоти ёмонлиги туфайли фойдаланилмай ётган 14 гектар ерда анорзор ташкил этилмоқда.\nЧорвачиликнинг ривожи озуқа базасига боғлиқ. 34 та фермер хўжалигида боқилаётган 3241 бош қорамолга 918 гектар ер ажратиб берилган. Бироқ ер ажратишда маҳаллий ва наслли қорамолларга ҳисобланадиган меъёр эътиборга олинмаган. Фермер хўжаликларидаги қорамолларнинг 1657 боши наслли бўлиб, уларга меъёр бўйича 828 гектар, 1584 бош маҳаллий қорамолга эса 475 гектар, жами 1303 гектар экин майдони талаб этилади. Ер танқислиги туфайли ҳалигача бу муаммо бартараф этилмаган.\nФермер хўжаликлари, қишлоқ хўжалиги корхоналарида тўлов интизомига оид қонун ҳужжатлари ижроси ўрганилмоқда. Хусусан, “Агросервис МТП”да ўтказилган текшириш давомида 22 нафар ходимнинг тўланмаган иш ҳақи ундирилиб, ҳуқуқлари тикланди.\nҚишлоқ хўжалиги соҳасидаги назорат идоралари томонидан маъмурий ҳуқуқбузарликка оид ишларнинг юритилиши, кўрсатилаётган юридик хизматнинг самарадорлиги, белгиланган режаларнинг бажарилиши, меҳнат ва ижро интизомига риоя этилиши, мурожаатлар кўриб чиқилишида қонунчиликка амал қилиниши бўйича аниқланган камчиликларни бартараф этиш тўғрисида туман ер ресурслари ва давлат кадастри бўлимига, Фарғона вилояти ветеренария бошқармасига тақдимнома киритилди.\nБарча соҳаларда қонунийликнинг таъминланиши тараққиёт омилидир. Туман прокуратураси томонидан тадбиркорликни қўллаб-қувватлаш, қишлоқ хўжалигини жадал ривожлантиришга оид қонун ҳужжатлари ижросини таъминлаш борасида мунтазам иш олиб борилмоқда.\nФурқат тумани прокурори


Ўзбекистоннинг Жидда шаҳридаги бош консули ўзбeкистонлик талабалар билан учрашди\n20:14 / 26.10.2019\nТадбир доирасида Саудия Арабистонида бўлиб турган фуқароларимизнинг ҳуқуқий саводхонлигини ошириш бўйича тегишли маслаҳатлар берилди.\n23 октябрь куни мамлакатимизнинг Жидда шаҳридаги (Саудия Арабистони Подшоҳлиги) Бош консулхонаси Мадина ислом университетида таҳсил олаётган Ўзбекистон фуқаролари билан сайёр учрашув ўтказди.\nУчрашувда бош консул Сирожиддин Шамсутдинов талабаларга хорижда юрган мамлакатимиз фуқароларининг ҳуқуқ ва манфаатларини ҳимоя қилиш билан боғлиқ комплекс масалаларни ҳал қилиш борасида Ўзбекистонда амалга оширилаётган чора-тадбирлар ҳақида сўзлаб берди.\nДавлат ёшлар сиёсатининг самарали рўёбга чиқарилишини таъминлаш мамлакатимиз раҳбарияти диққат марказида турган муҳим масалалардан бири ҳисобланиши таъкидланди.\nСуҳбат жараёнида 22 декабрь куни Ўзбекистонда бўлиб ўтадиган парламент сайловига тайёргарлик мавзусига алоҳида эътибор қаратилди. Талабалар Жидда шаҳридаги Бош консулхона ҳузурида сайлов участкаси тузилганидан хабардор қилинди.\nТадбир доирасида Саудия Арабистонида бўлиб турган фуқароларимизнинг ҳуқуқий саводхонлигини ошириш бўйича тегишли маслаҳатлар берилди. Хусусан, республикамизнинг паспорт тизимида жорий қилинган ўзгариш ва янгиликлар тўғрисида маълумот берилди, ҳамюртларимизга консуллик-ҳуқуқий ёрдам кўрсатишга тааллуқли саволларга жавоблар қайтарилди ҳамда Саудия Арабистони қонунчилиги бўйича юридик маслаҳатлар берилди.\nТошкентдан Жидда ва Мадинага рейслар тўхтатилди. У ердаги ўзбекистонликларни қайтариш учун рейслар ташкиллаштирилади\nСаудия Арабистони зиёратчиларнинг мамлакатга киришини вақтинчалик тақиқлади


Хозирги вақтда: 20 ноя 2019, 14:07\nПост Zarnigorhaydarova » 17 Июн 2019, 17:00\n[justify]Ассалому алайкум, опажон! Менинг ёшим 30 да. 2 та болам бор. Келин бўлиб келганимга 10 йил бўлди. Уйимда иймон ҳаловати йўқ эди. Рўза тутсам, намоз ўқисам, менсишмасди. Ҳаром луқма ейишдан қўрқишликни, арафа кунлари ароқ ичмасликни қайнона-қайнотамга анча ўргатдим. Қизлик оилам ихлослари динга баландлиги учун хўжайиним ҳам укаларим билан бир дастурхонда ўтириб, анча динга эргашганлар, Аллоҳдан қўрқадилар, иймон келтирадилар. Лекин қайнона-қайнотам иймон келтирмайдилар, майли, мусулмон бўлиш, иймонга кириш секин-секин, дейишади-ку. Яна ундан ташқари қайнонам жуда бойликка ҳирс қўйганлар. Секин-секин уйларимизни замонавий қиляпмиз, ўшанга ҳам шукр қилмайдилар. Машинангни энг сўнггисига алмаштир, деб хўжайинимни зериктирадилар. Болаларим ҳам шу руҳда тарбия топишини хоҳламайман. Алоҳида яшайлик, деб хўжайинимга ялинаман. Ота-оналарини шунақа нафсли эканликларидан уяладилар, алоҳида яшаш фикримга қўшиладилар. Лекин қайнонам эшитиб, жанжал қиладилар, “Сен битта ўғилсан, бизга қарашга мажбурсан”, дейдилар. Илтимос, маслаҳат беринг, бунақа вазиятда қандай йўл тутсам бўлади?[/justify]\nПост Руҳшунос » 07 Июл 2019, 16:34\nВаалайкум ассалом. Бу синов дунёси. Жаннатга етишиш осон эмас. Эҳтимол, сизнинг жаннатга борадиган йўлингиз қайнонангизга қилаётган сабрингиз орқалидир. Энди тасаввур қилинг. Сиз ўстираётган фарзандингизнинг жуфти ҳалолига ҳам сизнинг феълингизнинг қайсидир томони ёқмай қолса ва буни очиқдан-очиқ фарзандингизга гапираверса, қайси аҳволга тушардингиз? Ҳар бир инсоннинг ўзига яраша камчилиги ва феълида нуқсонлари бўлади. Бир кун келиб қайнонангиз ҳам сиз туфайли сизни ўзига намуна деб билиб, ўзгариб қолар. Балки шунинг учун ҳам Яратган айнан сизга шундай қайнонани лойиқ кўргандир. Валлоҳу аълам.